text:
Fyrst vindur og síðani kavi
Veðrið frá DMI
Veðurlagið:
Eitt djúpt lágtryst, 965 hPa, vestan fyri Ísland, flytur seg norðurftir. Tilhoyrandi brúgvaløg við regni vestanfyri Føroyar flyta seg eystureftir, og verða yvir Føroyum í nátt og í morgin.
Eitt nýtt lágtrýst nærkast Íslandi av útsynningi og brúgvaløgini frá tí geva regn og vind um okkara leiðir um vikuskiftið. Í næstu viku fáa vit kaldari veður.
Veðurvánirnar:
Frískur vindur til hvassan vind av suðri og landsynningi, 10 til 15 m/s, í kvøld onkrastaðni upp til skrið, 18 m/s við hørðum hvirlum. Tað verður turt fyri tað mesta og møguleiki fyri sólglottum, men í nátt verður skýggjað og onkrastaðni fer at regna. Hitin fer alt samdøgrið at liggja millum 4 og 8 stig.
Veðrið leygardagin:
Frískur vindur til hvassan vind av suðri og landsynningi, 10 til 15 m/s, sum seinnapartin minkar og í annaðkvøld verður andøvsgul til strúk í vind, 8 til 13 m/s. Tað verður skýggjað og regn fyri tað mesta.
Sunnunáttina veksur vindurin til skrið av suðri, 15 til 20 m/s, við hørðum hvirlum. Tað klárnar nakað og verður eitt skifti turt. Hitin fer alt samdøgrið at liggja millum 4 og 8 stig.
Veðrið sunnudagin:
Hvassur vindur til skrið av suðri, 15 til 22 m/s, við hvirlum av stormstyrki, 27 m/s, men vindurin minkar til frískan vind til hvassan vind, 10 til 15 m/s. Tað verður skýggjað og regn. Seinni verður ælaveður. Hitin um dagin verður millum 4 og 7 stig, um náttina millum frostmarkið og 4 stig.
Veðrið mánadagin:
Frískur vindur til hvassan vind av útsynningi, 10 til 15 m/s, sum um náttina snarar í vestan og minkar nakað. Tað verður skiftandi skýloft og vetrarlig æl, sum frá líður mest kavi. Hitin um dagin fer at liggja millum 2 og 5 stig, um náttina verður kaldari - millum 2 kuldastig og 2 hitastig.
Og veðrið týsdagin:
Gul til frískan vind av vestri, 5 til 10 m/s, sum minar niður til lot til andøvsgul av útnyrðingi og norði, 2 til 7 m/s. Tað verður skiftandi skýloft og einstøk kavaæl. Tað verður kalt - millum 1 kuldastig og 3 hitastig. Mikunáttina verður millum 5 kuldastig og 2 hitastig. Onkrastaðni kann verða uppaftur kaldari.
Og mikudagin verður eisini gott veður:
Lot til andøvsgul av útnyrðingi, 2 til 7 m/s. Skiftandi skýloft og einstøk kavaæl. Tað verður millum 2 kuldastig og 3 hitastig um dagin, um náttina millum 5 kuldastig og 2 hitastig, og onkrastaðni kann verða uppaftur kaldari.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


c: text/html

text:
Álastevna: Dagførd sunnudagsskrá
Fyrst og fremst vilja vit av hjartanum takka øllum teimum, ið møttu upp á Álastevnu í dag. Hóast veðrið ikki var av tí allar besta, so vóru tað fleiri, sum skemtandi søgdu, at veðrið var sum “bestilt úr Føroyum”.
Í morgin heldur stevnan fram, frá 10:00-18:00. Tað er komin ein broyting í skránna – tað er føroyski dansurin, ið er fluttur inn í Hybrid og seinni á degnum. Skráin er sum nevnd niðanfyri:
Garðurin
Kl. 10:00-17:00: marknaðarbásar, lutaseðlasøla og ókeypis hoppiborg.
– Í garðinum kanst tú keypa fjølbroyttar vørur frá tíggju dugnaligum fólkum við tilknýti til Føroyar. Alt frá bundum troyggjum, skjalum og heklaðum dukkum til tekningar, teknibøkur og glaslist.
– Í básinum hjá Álaborg fært tú keypt lutaseðlar og limagjald. Vinningarnir síggjast her: http://alaborg.fo/lutasedlavinningar/.
– Vit hava leigað eina hoppiborg til børnini. Tað er sjálvsagt ókeypis at hoppa!
Kl. 14:00-15:30: Alternativ uttandura gudstænasta
– Lokali føroyski presturin, Lisbeth Solmunde Michelsen, heldur eina alternativa uttandura gudstænastu. Afturat gudstænastuni spælir Marner av Lofti trý løg.
Hybrid
Kl. 10:00-11:00 – Sunnudagsskúli til børn
– Ása Johansen skipar fyri kreativum sunnudagsskúla fyri føroysku børnunum. Temaið sunnumorgunin er ‘Jónas og hvalurin’.
Kl. 11:00-11:45 – Føroyskur dansur
– vit fara upp á gólv við dansifelagnum Fótatraðk. Tey vegleiðandi kvæðini eru:
- Í Gøtu ein dag (Ólavur Eysturdal)
- Brestis kvæði (Joen Petur Jacobsen)
- Stolt Signild (Katrin Hanusardóttir)
- Jákupsa Skegg (Joen Petur Jacobsen)
- Sigmundskvæði yngra (Julia Hvannastein)
- Nú gerast kvøldini myrk og long. (Joen Petur Jacobsen)
Kl. 12:00-12:45 – Eitt stríð um makt og leysingabørn síðst í 1700 talinum, fyrilestur við Sámali Tróndi Johansen.
– Í 1788 átti ein ógift arbeiðsgenta, Dorothea Wenningsted, eitt barn. Løgmaður varð lagdur út sum pápi at barninum. Tí varð løgmaður stevndur fyri ting (rættin) í sokallaðum legumáli. Hetta setti gongd í eitt stríð millum løgmann og onnur embætisfólk á tingi.
Kl. 13:00-14:30 – Føroysk stuttfilmsýning
– Leikstjórin Andrias Høgenni vísir filmarnar:
- Et knæk, 19 min.
- Tunnan, 28 min.
- Aarslev Enge, 38 min.
Kl. 17:00-17:45 – Konsert við Swangah
– Hiphoppararnir Steen Rói og Ragnar handan bólkin Swangah enda Álastevnuna við einum braki!
Loftet
Kl. 10:00-16:00 – Listaframsýning við Joel Cole
– Orsakað av at Norrøna varð seinkað tveir tímar í dag, so verður ferniseringin hjá handverkaranum og listamanninum Joel Cole á loftinum sunnudag. Joel Cole hevur haraftur eisini marknaðarbás í garðinum.
Husets Café
Kl. 11:00-15:00 – Søla av føroyskum mati og drekka.
– Dugnaligi kokkurin Birgir Dalfoss hevur gjørt eina forkunnuga matskrá til Álastevnuna. Sí matskránna niðanfyri:

robotstxt: allowed

filter: keep


text:
Klima hevur bæði tøkni og førleikar til at loysa krevjandi CTS uppgávur.
Vit lata automatik bæði til privatar og almennar bygningar. Heildarloysnin til framkomnan automatik, sum bæði sparir upp á orku og gevur tygum møguleika fyri sjálvvirkandi eftirliti og stýring av hita, køling, ventilatión og ljósi.
Í samstarvi við okkara veitarar finna vit tí røttu loysnina.
Arbeiðsumstøður kunna styrkjast munandi við røttum, termiskum hentleikum, góðum luftskifti og góðum ljósviðurskiftum í arbeiðshølunum s.s. í skrivstovum og skúlastovum. Samstundis er tað av stórum týdningi, at orku- og viðlíkahaldsútreiðslurnar verða so lágar sum gjørligt. Við hesum sum endamáli kann sparing gerast veruleiki við einum nútíðar CTS- stýriskipan.
Framhaldandi verða krøv sett til dygdina á inniklima og optimering av hesum á tí einstaka arbeiðsplássinum. Tað verða samstundis sett størri krøv til umhvørvisviðurskifti í bygningunum.
Klima skapar loysnir, sum júst passar til teir einstøku bygningarnar og teirra serkrøv til inniluftina.
Klima
Torkilsvegur 15
360 Sandavágur
+298 333 555
klima@klima.fo


text:
Marin Strøm sett sum lektari í heilsuvísindum
Marin Strøm er sett í starv sum lektari í heilsuvísindum á megindeildini fyri náttúruvísindi og heilsuvísindi á Fróðskaparsetrinum.
Marin hevur kandidatútbúgving í fólkaheilsuvísindum í 2005 og ph.d. útbúgving í 2010 frá Keypmannahavnar Universiteti. Heitið á ph.d. ritgerðini er “Diet and physical activity during pregnancy and women’s health. Fish consumption and physical activity among women of childbearing age in relation to their later risks of postpartum depression, hypertensive and cardiovascular diseases”. Eftir lokna ph.d. útbúgving hevur Marin m.a. granskað í týdninginum av D-vitamin og dálkingarevnum í móðurlívi fyri heilsustøðuna og menningina hjá børnum heilt frá móðurlívi, og í týdninginum av kostinum hjá mammuni í barnsburðartíðina fyri, hvussu barnið mennist seinni í lívinum.
Marin hevur arbeitt við epidemiologiskari gransking sum post doc. granskari á Statens Serum Institut í Danmark, m.a. í tilknýti til Centre for Fetal Programming, har hon hevur virkað sum “Scientific Secretary” og haðani fingið týðandi royndir við fígging og umsiting av stórum granskingarverkætlanum og ráðstevnum. Hon er “peer reviewer” á fleiri altjóða tíðarritum. Hon hevur týðandi royndir við undirvísing á hægri útbúgvingum, serliga vegleiðing av master og ph.d. lesandi. Gransking innan kost og evni knýtt at hesum hava fremsta áhugan hjá Marini, og hon miðar ímóti at kunna upparbeiða hetta økið innan heilsu- og sosialari gransking í Føroyum.
Marin byrjar í starvinum 1. september í ár.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Altjóða svimjisambandið FINA hevur í dag kunngjørt skránna fyri World Cup stevnunar í 2010, við ávísum broytingum í mun til 2009. Vekk eru stevnurnar í Durban í Suðurafrika og tann allíkavæl í 2009 avlýsta stevnan í Rio de Janeiro í Brasil, og í staðin koma Dubai og Tokyo. Hartil er raðfylgjan á hinum stevnunum umrokerað eitt sindur, so at skráin fyri 2010 nú sær soleiðis út:
- 9. – 10. oktober: Dubai (UAE)
- 16. – 17. oktober: Singapore (SIN)
- 20. – 21. oktober: Tokyo (JPN)
- 30. – 31. oktober: Berlin (GER)
- 2. – 3. november: Moskva (RUS)
- 6. – 7. november: Stockholm (SWE)
HM á stuttbana verður eftir ætlan í sama svimjihyli í Dubai tann 15. – 19. desember í 2010, so serliga tann stevnan kann væl hugsast at verða áhugaverd fyri til dømis Pál Joensen, til at fyrireika seg til umstøðurnar har. Men annars er kanska serliga Stockholm ella Berlin áhugavert fyri føroyingar, við tað at tað ikki er so fremmant, og heldur ikki alt ov langt burturi.
Kelda: SwimNews.dk


text:
Foto: Robin Skjoldborg
Katrine Marie Guldager er danskur rithøvundur, fødd í 1966 og búsitandi á Frederiksberg.
Gjørdist cand.phil í donskum í 1994, gekk tvey ár á Rithøvundaskúlanum.
Hevur skrivað serliga yrkingar og stuttsøgur til vaksin.
Útgávur:
2008 Ninna og Kára
Frøkun Ignora eksploderar
Frøkun Ignora í skúlagarðinum
Frøkun Ignora og stjørnuhimmalin
Frøkun Ignora verður forelskað
Frøkun Ignora og Gunnar seta sín dám á heimin
2009 Frøkun Ignora og frøkun Greta
Frøkun Ignora - tá ið mamma vitjar
2010 Frøkun Ignora fer til París
2011 Frøkun Ignora og blómurnar
Frøkun Ignora verður milliarderur
2013 Lena verður sjúk
2017 Heini missir mótið
Æsa vil einki siga
Heimasíða:
www.guldager.gyldendal.dk


text:
Sjúklingahotellið í Keypmannahavn - tørvur á fleksibiliteti
12. juni 2018
Sjúklingahotellið í Keypmannahavn hevur alstóran týdning fyri øll tey, sum verða rakt av sjúku, har tørvur er á umsorgan, góðum mati og støðugum og tryggum kørmum. Hotellið er m.a. ein liður í, at fólk eru væl fyri til sjúkraviðgerð og eisini fyri, at nøkur kunnu koma skjótari fyri seg aftur. Men hotellið er oftani so mikið ovurfylt, at fólk muga fara heim ella finna aðra loysn, og tí er tørvur á einari fleksiblari loysn
Ovurfylt Sjúklingahotell
Í eini av mongu frálíku dokumentarsendingunum hjá KVF herfyri, hoyrdu vit um tað megnar arbeiðið, sum verður gjørt á Sjúklingahotellinum í Keypmannahavn.
Tað eru nógvir føroyingar, sjúklingar og avvarðandi, sum leypandi hava samband við Sjúklingahotellið í Keypmannahavn, sum ein liður í sjúkraviðgerð.
Øll vit, sum hava verið har, kunnu ikki annað enn taka undir við teimum, sum lótu so sera væl at, og eins og tey, ber ikki til annað enn at vera takksamur um møguleikan at búgva har.
Tíverri hoyrdu vit eisini um, hvussu stórur tørvur eru á hesi tænastu og um, hvussu stórt trýst kann verða á hotellinum. Hotellið kann verða so mikið ovurfylt, at tey viðhvørt muga biðja fólk fara heim ella finna aðra neyðloysn.
Tað skerst ikki burtur, at hjá teimum, sum eru sjúk og hava brúk fyri tí tænastu og hjálp, sum er at fáa á Sjúklingahotellinum, er tað av alstórum týdningi, at tað ber til at sleppa á hotellið og ikki minni hjá teimum avvarðandi. Tá er tað serliga óheppið um hotellið, tí tað er ovurfylt, noyðist at biðja fólk finna aðra neyðloysn ella at tey verða trunkaði saman.
Tíbetur er tað hjá summum soleiðis, at sjúkraørindini til Danmarkar ikki eru av slíkum slag, at tey hava alneyðugan tørv á at sleppa á Sjúklingahotellið, og summi eru, sum kanska heldur vilja sleppa at gista hjá skyldfólki í Keypmannahavn. Tað er gott og tað kann ikki annað enn lætta um trýstið á hotellið.
Onki verður gjørt frá politiskari síðu
Tíverri er tað soleiðis, at politiska skipanin hjá okkum, sum varðar av ovbyrjaða Sjúklingahotellinum einki ger, fyri at koma við einari loysn, sum kann lætta um trýstið á virksemi og soleiðis betra um umstøðurnar hjá teimum, sum hava tørv á at búgva í Keypmannahavn undir sjúkralegu og fyri starvsfólkini á Sjúklingahotellinum.
Í og við, at hotellið liggur í Keypmannahavn og ongin sigur frá, so virkar tað sum um, at politiska skipanin bara kann venda bakið til.
Ein valmøguleiki og fleksibul loysn
Ein einfaldur og fleksibul háttur at lætt nakað um trýstið er, at givi teimum, sum kunnu ella vilja gista privat, á leið somu tænastu, sum tey fáa á hotellinum. Serliga er tað flutningur til og frá hotellinum á viðgerðarstaðið.
Sum tað er nú, so hjálpir og rindar skipanin fyri flutning, um tú býr á Sjúklinghotellinum, men hevur tú valt at búgva privat, so er eingin hjálp at heinta og tú verður at rinda allar útreiðslur til buss, tok ella taxa sjálvur. Her hevði tað ikki verið meiri enn rímiligt, at tað fekst endurgjald fyri eitt nú buss- og tokferðaseðil, har tað var skilabest ella í einstøkum førum fyri taxa.
Eisini ber til at hugsa sær, at tey, sum kunnu ella vilja búgva privat, fáa okkurt slag av dagpengum, kanska eftir leistinum, sum tá alment lønt ferðast. Tí hesi, sum ikki búgva á Sjúklingahotellinum lætta um trýstið á hotellið og tey lætta eisini nakað um hjá landskassanum - tí givið er, at hvør nátt á Sjúklingahotellinum, hon er ikki ókeypis.
Hetta er ein góður valmøguleiki og fleksibul loysn, ið til ber at seta í verk beinanvegin.
Johan Dahl
RN
Aftur


text:
Fríggjadagin kemur íslenskt hornorkestur til Føroya at luttaka á musikkstevnu í Sørvági, og sunnudagin verður eisini konsert í Norðurlandahúsinum, har Havnar Hornorkestur eisini luttekur. Orkesturleiðarin úr Íslandi lovar eina fjølbroytta konsert við íslendskum tónleiki.
Í Føroyum er serstøk mentan fyri hornorkestrum, og tað eru seks hornorkestur í Føroyum. Men í Íslandi hevur aldrin verið sama hornorkesturmentan, og tað er bert eitt hornorkestur í Íslandi. Tað eitur Reykjavík Brassband og kemur á ferð til Føroyar næsta vikuskiftið.
– Vit eru spent at koma, og vit hava vant fram ímóti ferðini í langa tíð, sigur Jóhann Björn Ævarsson, sum lovar eina fjølbroytta konsert sunnudagin í norðurlandahúsinum.
– Tað verða fleiri nýggjar íslendskar útsetingar, sum eru skrivaðar til orkestrið, spældar. Talan er bæði um gomul íslensk løg og nýggjari tónleik, sigur Jóhann Björn Ævarsson millum annað.
Reykjavík Brassband varð stovnað í 2013 og tað eru umleið 30 leikarir við í orkestrinum. Fríggjadagin skal orkestrið luttaka á árligu musikkstevnuni, sum í ár verður í Sørvági. Konsertin í norðurlandahúsinum sunnudagin, sum verður klokkan 16 í Kringluni, er saman við Havnar Hornorkestri.
Johann Björn Ævarsson sigur eisini, at ein av málinum við ferðini er at byggja upp vinalag við Hornorkestur í Føroyum.
– Tað er heilt víst partur av túrinum, at byggja upp vinalag við orkestur í Føroyum, og vit glaða okkum at hitta Havnar Hornorkestur og hini hornorkestrini í Føroyum, sigur hann.


text:
Tey bæði Vár Erlingsdóttir Eidesgaard og Marius Ihlen Gardshodn úr Havnar Svimjifelag eru í hesum døgum í Niðurlondum, har tey nú frá í morgin fríggjadag til sunnudagin skulu luttaka á Amsterdam Swim Meet 2016.
Startlistin er her, har vit síggja at Vár er styrkismett sum nr 6 í 1500 frí, nr 15 í 800 frí og nr 24 í 400 frí, meðan Marius er styrkismettur sum nr 6 í 800 frí, nr 10 í 1500 frí og nr 31 í 400 frí.
Stevnan er á langgeil, í Sloterparkbad í Amsterdam. Úrslitini fara at kunna síggjast her, har tey svimja 1500 frí í morgin, 400 frí leygardagin og 800 frí sunnudagin. Innleiðandi byrjar kl 9, niðurlendska tíð, og finalur kl 16.
Image courtesy of Edoderoo / Wikimedia Commons, CC BY-SA 3.0


text:
Rakstrarúrslitið hjá Bakkafrost fyri 2017 gjørdist met gott á 1.378 milliónir krónur í mun til 1.165 milliónir krónur fyri 2016. Fallandi laksaprísurin í 2017 hevði stóra ávirkan á negativu virðisjavningina av biomassanum, og tí gjørdist úrslitið fyri 2017 eftir skatt 511 milliónir krónur.
Í viðmerking sigur Regin Jacobsen, stjóri:
„Bakkafrost hevði eitt gott ár í 2017. Laksaprísurin var methøgur fyrra hálvár, men lækkaði ógvusliga seinna hálvár. Avbjóðingar hava verið í árinum bæði við seiðalús og ILA. Týdningurin av góðum veterinerum kørmum kann ikki yvirmetast. Bakkafrost mátti taka allan alifiskin á einum aliøki í skundi við lágari miðalvekt fyri at tryggja, at sjúka ikki breiddi seg. Hetta viðførdi stórar eykaútreiðslur fyri felagið.Liðugvørudeildin hevði positivt rakstrarúrslit í hesum ársfjórðingi fyri fyrstu ferð síðan 2015. Eitt gott kappingarføri er avgerandi fyri vinnuna.
Langa virðisketan hjá felagnum vísti enn einaferð sítt virði. Havsbrún hevði sera gott ár í 2017. Arbeitt verður við at víðka virðisketu felagsins við avtaluni, sum er gjørd um føroysku lívfiskaætlanina. Tað fer at krevja bæði pening og ídni at menna føroysku lívfiskaætlanina, men vit halda, at hetta er ein spennandi verkætlan, sum fer at geva okkum avkast í longdini.“
Alideildin hevði eitt rakstrarúrslit á 1.233 milliónir krónur í 2017 samanborið við 1.114 milliónir krónur í fjør. Liðugvøruframleiðslan gav eitt rakstrarhall á 75 milliónir krónur fyri 2017 í mun til eitt rakstrarhall á 201 milliónir krónur í fjør. Rakstrarúrslitið, EBITDA, av framleiðsluni av fiskamjøli, lýsi og fóðri á Havsbrún í 2017 var 266 milliónir krónur samanborið við 248 milliónir krónur í fjør.
Fyri fjórða ársfjórðing 2017 var samlaða rakstrarúrslitið hjá Bakkafrost 331 milliónir krónur samanborið við 350 milliónir krónur fyri fjórða ársfjórðing 2016. Tøkan av laksi í fjórða ársfjórðingi 2017 var 11.470 tons, og fyri alt árið tók felagið 54.615 tons samanborið við 47.542 tons í 2016.
Á ársaðalfundinum, sum verður fríggjadagin 13. apríl 2018, fer nevndina at skjóta upp, at 10,50 krónur verða goldnar út í vinningsbýti fyri hvørt partabræv. Hetta verður eitt samlað vinningsbýti á 513 milliónir krónur.
Nettoskuldin hjá Bakkafrost var 258 milliónir krónur við ársenda 2017 í mun til 635 milliónir krónur við ársenda 2016. Bakkafrost hevði 1.005 milliónir krónur í ótroyttum kredittum við ársenda 2017, og solvensurin hjá Bakkafrost var 70%.
Bakkafrost hevur í januar 2018 gjørt avtalu við Nordea um endurfígging av verandi láni á 850 milliónir krónur og 500 millióna virðisbrævaláninum – sum fall til gjaldingar í 1. ársfjórðingi 2018 – við einum nýggjum fimm ára láni á 200 milliónir evrur. Nýggja lánsavtalan kann økjast við 200 milliónum evrum afturat í hesum fimm ára skeiði. Lánsavtalan er treytað av endaligari undirskrift, sum væntandi verður í 1. ársfjórðingi 2018.
ÚTLIT
Marknaðurin
Laksaprísurin lækkaði munandi í øðrum hálvári 2017 frá methøgum støði í 2016 og fyrr í 2017. Lækkingin var væntað orsakað av fallandi eftirspurningi við høga laksaprísinum og øking í tøkuni av laksi. Útboðið av laksi øktist við 12% í 4. ársfjórðingi 2017 í mun til útboðið sama ársfjórðing í fjør. Seinastu greiningarnar hjá Kontali Analyse meta, at tøkan av laksi økist við 6% í 2018.
Aling
Útlitini fyri alingina eru góð. Tøkumeting og útseting av smolti eru altíð tengdar at ávísari óvissu, m.a. lívfrøðiligu gongdini. Bakkafrost setir áhaldandi lívfrøðiliga váðan í miðdepilin og hevur gjørt fleiri nýggjar íløgur og mannagongdir, sum skulu minka um váðan.
Tøkumetingin hjá Bakkafrost fyri 2018 er 51.000 tons av laksi í kruvdari vekt.
Útsetingin av smolti hjá Bakkafrost í 2018 verður væntandi um 13,9 milliónir smolt samanborið við 9,9 milliónir smolt í 2017 og 11,7 milliónir smolt í 2016.
Liðugvørur
Bakkafrost hevur gjørt avtalu um sølu av liðugvørum fyri umleið 14% av væntaðu tøkuni av laksi hjá felagnum fyri 2018. Sáttmálastøðan er lækkað samanborið við undanfarin ár, tí nakrir sáttmálar vórðu ikki endurnýggjaðir í 4. ársfjórðingi 2017.
Mjøl, lýsi og fóður
Útlitini fyri framleiðsluna av fiskamjøli og lýsi eru tengd at tøku rávørunøgdini. Tilmælið fyri 2018 hjá ICES av svartkjafti er 1.388 túsund tons samanborið við 1.342 túsund tons fyri 2017. Mett verður, at útlitini fyri framleiðsluna av fiskamjøli og lýsi eru góð.
Nýggja laksamjøl og -lýsi framleiðslan á Havsbrún byrjar eftir ætlan í 2. ársfjórðingi 2018, og full framleiðsla verður væntandi í øðrum hálvári 2018. Hendan framleiðsla fer at virðisøkja slógv og avskurð frá kryvji- og liðugvøruvirkinum á Glyvrum.
Samlaða sølan av laksafóðri verður mett til 85.000 tons í 2018.
Íløgur
Í juni 2016 kunngjørdi Bakkafrost 5 ára íløguætlanina frá 2016 til 2020. Samlaðu íløgurnar verða 2,2 milliardir krónur, íroknað viðlíkahaldsíløgur.
Endamálið við íløguætlanini er framhaldandi at hava eina av mest kostnaðartilvitaðu virðisketunum í alivinnuni, at fremja burðardyggan vøkstur, økja um smidleikan og lækka lívfrøðiliga váðan, so framtíðar tørvir hjá kundunum verða nøktaðir.
Fíggjarliga støðan
Útlitini fyri laksamarknaðin komandi árið og áhaldandi denturin, sum verður lagdur á, at Bakkafrost hevur eina framleiðslu við munadyggum eftirliti av kostnaðinum, eru við til at økja um fíggjarligu møguleikarnar hjá Bakkafrost. Stóra eginognin í mun til samlaðu ognirnar og atgongdin til altjóða fígging geva Bakkafrost fíggjarligu styrkina at fremja stóru íløgurnar, sum eru fyri framman.


text:
Hjólvelting
At røra seg er gott
At gera tað saman við øðrum er enn betri
Gevur tað meining,
er tað ein sonn frøi
Tað er í hesum anda, at Fólkaheilsuráðið saman við FNU og FERÐAST GRØNT hjá Tórshavnar kommunu luttaka í Hjólvelting, sum er ein hugfarsligur bólka-súkklutúrur ígjøgnum býin, har ið samanhald, umhvørvi og heilsugóður lívstílur eru kjarnin. Øll eru vælkomin, tað einasta, ið krevst, er, at tú hevur súkklu, og annars, at tú kemur akkurát soleiðis, sum tú ert J
Endamál
Endamálið við tiltakinum er at varpa ljós á bleytu ferðsluna og vísa á, at súkklan er eitt gott flutningstól, sum nógv fleiri kundu brúkt til vanligan flutning í gerandisdegnum. Tað er gott fyri heilsuna at súkkla, og tað er gott fyri umhvørvið.
Endamálið er eisini at síggja so nógv ymisk
menniskju savnast og súkkla saman sum møguligt.
Tí øll hava brúk fyri at røra seg og fáa eyguni upp fyri, at tað at súkkla er góð at brúka í gerandisdegnum. Ongantíð betri um hetta kann gerast til eina enn betri uppliving við at gera tað saman við øðrum, tí tað er saman við øðrum, at vit vaksa.
Nær og hvar
Nú ársins tema á Glasi er "Menniskjað og náttúran" byrjar Hjólveltingin á Glasi. Áðrenn Hjólveltingina bjóðar FERÐAST GRØNT øllum til ókeypis súkkluverkstað á Glasi kl. 12-15:30, har møguligt er at fáa súkkluna kannaða og minni ábøtur gjørdar.
Hjólveltingin byrjar klokkan 15.25 við upphiting. Fólkaheilsuráðið hevur biðið Mariann Hansen standa fyri upphitingini og hon fer at hjálpa okkum at fáa hita í kroppin og hála sundur liðirnar, sum ikki hava verið mýktir eina tíð. Pláss verður eisini til látur, soleiðis at vit fáa sett gongd í tað góða lagið, sum altíð er gott at hava við á ferðini.
Hjólveltingin endar í Posthúskjallaranum í Tórsgøtu, har FERÐAST GRØNT bjóðar leskandi suppu.
Ljóð og litir
Ert tú ein, ið vilt hava ljóð og litir yvir fjøldina so læt teg í okkurt spraklandi og litfagurt og skift vanligu ringiklokkuna út við eitt dútthorn ella okkurt annað, sum ber til at festa á súkkluna, sum gevur gott ljóð. Og læt so tíni fagnaðarljóð hoyrast. Saman lyfta vit stemningin.
So er bara eftir at siga, at vit fegin vilja síggja teg og tey tú hevur hug at taka við tær til hetta tiltak.
Ongantíð betur um tú ert líka sum øll onnur – nevniliga øðrvísi J
Skrá
Kl. 12.00 til 15.25 Súkkluverkstaður
Kl. 15.25 til 15.35 Upphiting
Kl. 15.35 til 16.00 Hjólvelting
Kl. 16.00 til 17.00 Suppa í Posthúskjallaranum


text:
Hendan køkan má verða ein av mínum yndis. Hon er so frísk og samstundis júst passaliga søt við lekkra brownie botninum. Altso hon smakkaði væl. Og vakri liturin av bromberunum?? Waaauw! eg eri so positivt yvirraskað. Hetta var ein... Continue reading →
Nú er við at verða nakrir dagar síðani, at vit høvdu heimablídni hjá svigerforeldrunum í Skálavík. Hetta riggaði avbera væl og gestirnir vóru so fittir. Talan var um eitt selskap á 34 fólk, sum búðu á Hotel Skálavík í nakrar... Continue reading →
Soo var ein nýggj uppskrift her! Eg havi sæð onkrar líknandi køkur og helt eg skuldi fara at royna at gera eina. Nú havi eg endiliga fingið husblas at rigga sum tað skal, og tað er sum um ein nýggur... Continue reading →


text:
Skøran skal týnast
Aftur í ár ætlar Sunda kommuna at fara í herna ímóti Garðsskøruni.
Garðsskøran er frá byrjan av innfutt til Føroyar sum ein urtagarðsplanta. Hon nørist sera væl og spjaðir seg bæði við rót og fræi. Har hon veksur, køvur hon allan annan vøkstur og yvurtekur økið. Tað er tí ikki ynskiligt at hon sleppur at spjaða seg út í okkara náttúru. Fer plantan út í hagan so kann hon spjaða seg púra ótarnað tí at seyður og stórkríatúr eta hana ikki.
Ætlanin er at sproyta við gift so skjótt sum til ber. Tað skal vera turt og hitin skal vera omanfyri 8 hitastig. Plantugiftin er ein systemgift sum plantan bert upptekur í gjøgnum bløðini, fer so niður í rótina og drepur plantuna.
Garðsskøran blómar vanliga í juni mánað. Ynskiligt hevði verðið at kunnað sproytað hana áðrenn hon blomstrar og setur fræ sum spjaðist við vindinum, men av tí at tað er so kalt og vátt í ár, vænta vit ikki at koma runt allastaðni áðrenn hon blomstrar. Tí vil kommunan biðja borgarar um at hjálpa til við at klippa blómunar av (ikki bløðini) og burturbeina tær sum affall, ið skal brennast.
Kommuna fer í hesum sambandi at spyrja borgarar, um teir ynskja at fáa hjálp til at burturbeina Garðsskøruna inni á egnum stykki. Tey ið ynskja at taka av hesum tilboðið, kunnu venda sær til kommunuskrivstovuna á tlf 667271.


text:
Tryggari á netinum
SSP er ein
tvørfaklig samstarvsskipan millum fakbólkar, ið fáast við børn og ung.
Endamálið er at savna, samskipa og fremja felags fyriskipanir, sum skulu
fyribyrgja kriminaliteti og skaðandi atburði millum børn og ung. Skúlin hevur
ein týðandi leiklut í SSP-samstarvinum, og í flestu førum virkar skúlin sum
pallur fyri átøkum í SSP-høpi. Nøkur afturvendandi átøk verða skipað á ávísum
floksstigum í øllum skúlum í landinum. Eitt av teimum er fyri næmingar í 4. flokki,
og eitur Tryggari á netinum.
4.a, 4.b
og 4.d høvdu SSP dag í í auluni í morgun
við fjølbroyttari skrá:
·
Bólkaarbeiði
– kjak um tvístøður úr frá tvístøðukortum
·
Plenum –
spurningar um ymsar sosialar miðlar
·
Spurningar
til hvønn annan – ganga runt spyrja/svara
·
Rolluspæl:
Loys 3 tvístøður
·
Samskifti
á netinum – upplegg + spurningar
·
Reglur
fyri brúk av netinum Aldursmørk, loyvi o.s.fr.
Anna Dalsgaard, sum er ein av
flokslærarunum, greiðir soleiðis frá:
”Vit hava
valt at hava ein dag fyri øllum 4. flokkunum fyrrapartin, her vit tosa um,
hvussu vit kunnu ferðast trygt á alnetinum. Tað er í sambandi við, at eitt av evnunum í máli og
miði hjá SSP eitur Tryggari á netinum. Hetta evnið er
ætlað næmingum í 4. flokkunum.
Umframt at
hava henda verkdagin, arbeiða vit eisini frameftir – eitt nú taka flokslærararnir onkur viðkomandi evni upp í
flokkunum, og í komandi viku verður foreldrafundur, har Elin Michelsen kemur at
siga frá um ymist, sum gongur fyri seg á netinum. Foreldrini fáa kunning um
vandar, og um hvat ið netið kann nýtast til av góðum. Høvi verður at sita í bólkum, práta um viðkomandi
evni, t.d. um hvat er hent at vita, og hvørjar avbjóðingar, tey kunnu koma út fyri sum foreldur. Hava tey hug
til at gera onkrar avtalur, so er møguleikin gyltur tá.”
Í meðan heimasíðan prátar við Onnu, ganga børnini runt á gólvinum við seðli í hondini og tosa hvørt við annað. Spurningarnir allir hava okkurt við ábyrgd og netið at gera, men eingin er eins. Meðan tey flyta seg, skulu tey gjarna grunda yvir setningin, tey sjálvi hava og um tað, onnur spyrja um. Ein ljóðar t.d.: ”Hvat brúki eg mín ipad til?”. Svarini eru sum vera man sera ymisk, tí teldilin kann nýtast til so nógv.
Anna sigur, at henda venjingin eisini er eitt frískt sosialt tiltak, har tey koma at práta við onnur, sum tey kanska ikki tosa so nógv við í gerandisdegnum.
Tá ið
heimasíðan fer avstað aftur, fáa næmingarnir at vita, at nú er stundin komin
til at venja rolluspøl. Og úti í gongini
koma tríggir næmingar á veg inn i høllina, tað eru Kári, Jóhanna og Markus.
Hoyr
prátið við tey í upptøkuni niðanfyri.


text:
Trygging til limir í FA
Í faldara frá Føroya Arbeiðarafelag (FA) sum bleiv sent út í húsini næstseinastu viku stóð nakað um trygging av limun felagsins.
FA skrivar at limir skulu gjalda 1,5% av bruttoinntøkuni fyri at verða í hesi trygging.
Tað er skjótt at roknað út eitt ársgjald um vit takað støðið í eini 40 tíma viku til vanliga tímaløn. Her er ikki innroknað yvirtíð, bonus, anciennitet ella aðrar ágóðar sum náttúrliga nokk viðføra ein tilsvarðandi hægri kostnað fyri tann einkulta limin.
Eg havi so sjekka hvat fakfelagslimir í Danmark, sum vit altíð sammeta okkum við, gjalda til síni fakfeløg.
Síggja vit hvussu donsku fakfeløgini bjóða út trygging so eru gjøldini fylgjandi,
Hettar gevur ein mun uppá kr. 3.492,53. Hettar roknað uppá eitt meðaltal.
Verða ágóðar sosum hægri tímasatsur, yvirtíð v.m. innrokna so verður tryggingargjaldið tilsvarðandi hægri, og kann lættliga koma uppá bæði kr. 5.000,- og kr.6.000,- pr. ár.
Tað er ringt at skilja hví føroyskir arbeiðarar skulu gjalda so nógv meira enn danskir arbeiðarar fyri at verða í eini trygging.
FA skyldar at útgreina hví tað er so dýrt at tryggja føroyskar arbeiðarar
Mvh.
Rune Nolsøe
380 Sørvágur


text:
Viðtøkur fyri Siðfrøðinevndina
Siðfrøðinevndin hjá felagnum "Føroyskir Sálarfrøðingar", hevur 4 limir, og ein teirra stendur fyri vali á hvørjum regluliga aðalfundi felagsins.
Limir í Siðfrøðinevndini skulu ikki hava annað álitisstarv í felagnum.
Nevndin skipar seg sjálv við formanni og næstformanni. Tá formanninum berst frá, stendur næstformaðurin fyri fundinum. Formaðurin hevur ábyrgd av, at arbeiðið í nevndini verður niðurskrivað og goymt, so bert nevndarlimir kunnu fáa fatur á tí.
Skrivligt tilfar um klagur verður goymt í 10 ár. Síðani verður beint fyri tí.
Nevndin hevur fund, tá tørvur er á tí, tó í minsta lagi tvær ferðir um árið.
Arbeiðið hjá Siðfrøðinevndini er grundað á leiðreglur norðurlendskra sálarfrøðinga, sum eru at finna á heimasíðu felagsins, www.psykolog.fo.
Arbeiðið hjá nevndini er millum annað:
1. at menna tilvitanina hjá limum felagsins um siðfrøðilig ivamál, ið kunnu vera í sambandi við sálarfrøðiligt arbeiði, og um siðfrøðiligu leiðreglur norðurlendskra sálarfrøðinga.
2. at ráðgeva í siðfrøðiligum ivamálum í sambandi við arbeiðið hjá sálarfrøðingum.
3. at taka ímóti klagum um limir felagsins og viðgera tær.
Limirnir í Siðfrøðinevndini og í felagsnevndini hava skerpaða tagnarskyldu í sambandi við klagumál.
Siðfrøðinevndin tekur bert málið upp, um tann, klagað verður um, er limur í felagnum Føroyskir Sálarfrøðingar.
Siðfrøðinevndin tekur ikki klagur upp, sum snúgva seg um hending, ið er farin fram fyri meira enn fimm árum síðani, og nevndin viðger ikki klagur frá ónevndum.
Limur í Siðfrøðinevndini og í felagsnevndini kann ikki taka lut í viðgerð av ella avgerð í málum, sum viðvíkja honum sjálvum ella onkrum, hann persónliga ella yrkisliga stendur ov nær.
Tá Siðfrøðinevndin fær eina klagu, frá sjúklingi, klienti ellar øðrum avvarðandi, sum er partur í málinum, sum nevndin metir snýr seg um brot á siðfrøðiligu leiðreglurnar hjá norðurlendskum sálarfrøðingum, og sum annars eigur at verða tikin upp, verður viðkomandi biðin um at lata nevndini skrivliga frágreiðing um málið. Samstundis verður kunnað um, at tann klagaði fær avrit av klaguni.
Í seinasta lagi ein mánað eftir, at klagan er móttikin, verður fundur ímillum tann klagaða og Siðfrøðinevndina avtalaður.
Á fundi verður umrøtt, ímóti hvørjari av yrkissiðfrøðiligu leiðreglunum møguligt brot er framt, og roynt verður at gera siðfrøðiligu leiðreglurnar greiðar fyri tí, klagað hevur verið um.
Nevndin kann søkja sær sakkøna hjálp, tá hon metir tað neyðugt.
Metir Siðfrøðinevndin, at málið er so álvarsamt, at tað eigur at fáa fylgjur fyri tann klagaða sálarfrøðingin, kann nevndin heita á nevnd felagsins um t.d. at geva viðkomandi eina ávaring ella at koyra hann úr felagnum.
Verður niðurstøða send felagsnevndini, skulu bæði hann, ið klagað hevur, og tann klagaði verða kunnað frammanundan.
Avgerðin hjá Siðfrøðinevndini ella nevnd felagsins kann verða kærd til eina av norðurlendsku siðfrøðinevndunum, sum felagið fær avtalu við.
Nevndararbeiðið í Siðfrøðinevndini er ólønt, men nevndarlimir fáa goldið fyri útreiðslur í sambandi við luttøku á norðurlendskum og altjóða siðfrøðinevndarfundum.


text:
Snow 10 Pro er eitt vælvirkandi, handhildið lesikamera við bæði frástøðu- og lesikamera umframt spegilsvirkan. Hevur eisini innbygdan MP3-spælara, goymslupláss fyri 1000 myndum og 19x suming. Við eini skermstødd á 10” líkist tað mest einum teldli. Snow 10 Pro fæst eisini við OCR og tekst-til-talu-virkan (eindarnummar SNOW10PROTTS).
HMI Nr 110723 Uttan OCR & Talu Prísur u. mvg og frakt 10.200 kr
HMI NR 109040 Við OCR & Talu Prísur u. mvg og frakt 11.200 kr
Snow 10 Pro hevur nógvar hentar funkur, sum ger lesingina lættari fyri sjónveik, t.d.:
● Bæði liggjandi og standandi lesilinjur.
● Kann opna skjøl við PDF-snið.
● Hevur spegilsfunku, ið ger tað lættari at t.d. smyrja seg.
● Løðir sera skjótt. Tólið løðir 100% eftir tveimum tímum.
● Hevur 1,5 G minni, sum rúmar uml. 1000 myndum.
Velir tú ein Snow 10 Pro við tekst-til-talu-funku fært tú fleiri funkur, sum gera dagin lættari, sum t.d.:
● Møguleika at velja upp til 20 ymiskar máleindir (og fleiri mál í senn).
● Møguleika at lesa langar tekstrøðir.
● Møguleika at goyma upplisið tilfar í JPG-, TXT- ella RTF-snið. Hesar fílur kunnu eisini flytast til PC gjøgnum ein USB-kaðal.
● Lesir eisini allar stillingar og funkur.
● Skíggi: 10" fingraskíggi.
● Skíggjatættleiki 1280x720 p
● Stilling av lesi- og fjarstøðumáting umframt spegilsfunku.
● Suming 2x-19x (tá tekst-til-talu-funkan er óvirkin), 1,3x-8x (vísing í veruliga tíð, tá tekst-til-talu-funkan er virkin).
● Heil litir unframt 10 hákontrast-litstøður.
● 1,5 GB pláss í minni (upp til 1000 myndir).
● Skjót løðing, uml 2 tímar.
● Uml. 3,5 timers áhaldandi nýtsla.
● Vekt 937 g
● 280 x 190 x 20.9 mm
● Til-og frá myndaflutning millum lesiskíggjan og teldu við einum USB-kaðali.
Útfyllið hesa bíleggingina, og minnist til at skriva navnið á skúlan ella brúkaran,.


text:
Stakskeiðið í stjórnmálafrøði
Undirvísingarætlanin til skeiðið: "Føroyar í 21. øld: Politiskar avbjóðingar"
Stakskeiðið í stjórnmálafrøði “Føroyar í 21. øld: Politiskar avbjóðingar”, telur 10 námsstig, sum svarar til triðingin av eini lestrarhálvu. Undirvísingin byrjar 26. august 2009, og próvtøka verður í desember. Undirvísingarætlan fæst her.
Lærarar verða Jens Chr. Svabo Justinussen, adjunktur og Beinta í Jákupsstovu, lektari. Eisini verða fleiri gestafyrilestrahaldarar.
Skeiðið er viðkomandi fyri ta støðu, sum Føroyar eru í í løtuni, har nakrar av teimum størstu avbjóðingunum koma sum rák uttanífrá. Endamálið við skeiðnum er at varpa ljós á nakrar altjóða broytingar, og hvussu hesar broytingar verða ástøðiliga tulkaðar. Serliga verður hugt at, hvat hesar broytingar kunnu fara at merkja fyri Føroyar.
Evni, sum verða umrødd, eru m.a. fíggjarkreppan, trygdarpolitikkur, politisk tiltøk í sambandi við veðurlagsbroytingar, Útnorðurlondini og ES, røkt og brúk av fiskistovnum, vinnuligar broytingar og bygnaðarbroytingar í almennari umsiting. Undirvíst verður á 6 seminarum, sum eru tveir heilar dagar hvørja ferð.
Skeiðið endar við einum próvtøkuseminari, har tey lesandi leggja fram eina uppgávu og svara spurningum frá lærarum og lesandi. Próvtalið verður ein samlað meting av skrivliga og munnliga avrikinum við uttanseturspróvdómara.
Skeiðini eru nógv eftirspurd og kosta 5.500,00 kr hvørt. Skeiðsgjaldið skal flytast á konto: 9870 428.097.1 í Suðuroyar Sparikassa. Viðmerkjast skal navn á skeiðsluttakara og skeiðið. Luttøkugjaldið skal verða goldið við skeiðsbyrjan. Lesandi innskrivað við Fróðskaparsetur Føroya ella við annan hægri lærustovn fáa skeiðið ókeypis.
Skeiðið verður á Søgu- og samfelagsdeildina, J. Broncks gøta 25, 4.h., Tórshavn, tlf. 352580.
Umsóknarfreistin var sett til týsdagin 30. juni 2009.
FRÓÐSKAPARSETUR FØROYA
Setursskrivstovan, tlf. 35 25 00
J. C. Svabos gøta 14
Postrúm 272
110 Tórshavn
www.setur.fo
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
ÁRF ÁRSINS Róðrarfelag 2007
Jólatræ í neystinum 27 des.
27. Des 2011
Jólatræ tann 27. des. klokkan 17.(Jólamaðurin vitjar við pakkum)ÁRF ...
les meir
Jólatræði í Árnafirði verður tendra hósdagin 8 des. klokkan 16:30.
06. Des 2011
Jólatræði í Árnafirði verður tendra hósdagin 8 des. klokkan 16:30.Lilly Hansen flytir fram røðu.Jólamenn vitja við karamellum.Áftana verdur kaffi í ÁRF neystinum :)Klaksvíkar Kommuna -...
les meir
Vælkomin á Fjarðatevnu á Strondum
14. Jul 2011
Hetta vikuskiftið er FM stevna á Strondum.Samstundis er hetta næst seinasta stevnasum verður við kappróðri í ár.ÁRF ...
les meir
Vestanstevnu innbjóðing úr Miðvági
08. Jul 2011
Hetta vikuskiftið verður Vestanstevnan hildin í Miðvági.ÁRF ...
les meir
Stuðla ÁRF
01. Jul 2011
Øll kunna stuðla ÁRF.Øll sum stuðla frá kr 100 ella meira, eru viðí einum lutaksti um 3 røst krov í heyst.Drigið verður um lut, ímillum...
les meir
Nýggja venjingarskipan hjá ÁRF
29. Jun 2011
Frá 1 juli kemur nýggja venjingarskipanin í gildi hjá ÁRF.Tey sum hava lyklar til gomlu lásini, vera vinarliga biðinum at koyra lykilin í postkassan hjá...
les meir
Startrøðin á Varmakeldu 2011
28. Jun 2011
Startrøðin á Varmakeldu.ÁRFKlíkk músina á tekstin niðanfyri :) ...
les meir
Klaksvíkingur fult stigatal eftir 3 stevnur
28. Jun 2011
Mynd: www.arf.fo - Myndamaður felagsins.: Jósef JacobsenNú tríggjar stevnur eru farnar afturum, er Klaksvíkingur áodda við fullum stigatali 3 x 7 stig = 21.stig.Komandi leygardag,...


text:
Foto: Magda Guttesen
Sunnudagin var flott avdúking niðri við Sørvágsvatn av nykinum í skapi av hesti, sum listamaðurin Pól Skarðenni hevði gjørt.
Vit vóru øll so hjartansglað og fegin, fingu kaffi og kakur, børn vóru sloppin við at fylla grót í nykin, har var sangur, talur og leikur og ein rúgva av fólki samankomið at síggja hesa stóru hending, sum hitaði okkum hjartarøturnar hesa køldu ársins tíð.
Men gleðin var stokkut, tí nú fingu vit at vita á facebook, at vit, sum dámdu nykin, vóru skít etandi býtt, høvdu als ongan estetiskan sans ella skil fyri list, what so ever.
Vit høvdu gloymt at spurt tey listakønu, hvat vit skuldu gera.
Mær rann í huga, at eg akkurát hevði verið í útvarpinum og tosað um mín alsk til kommunismu, og hóast nógv vatn er runnið í ánna síðan, og nógvar lívsáskoðanir fingið eitt skot fyri bógvin, so minti hetta meg so ólukksáliga nógv um kravið í Sovjetsamveldinum og Kina aftaná kollvetingina. Kravið um at list skal dikterast av statinum, tú sleppur bara ikki at hava tína egnu hugsan um list, men skal fylgja einum ávísum ráki, sum onkur annar dikterar.
Spurningurin er so – er EITT ráðandi listarák í Føroyum, sum vit øll skulu hella okkum til?
Ikki veit eg, vit landsbýtossar – okkum dámar væl nykin, og neonið situr væl til øll hini ljósini á og rundan um flogvøllin. Eg meini so við – hava tit nakrantíð koyrt eftir vatnavegnum fram við Sørvágsvatni um kvøldið, beint áðrenn eitt flogfar setir seg – nei – ha? Men eg skal heilsa og siga, at har er neon, so tað battar!
So nykurin er komin fullkomiliga til sín rætt – og vit eru hjartansfegin – eisini í kommununi.


text:
Orð og lag: Niclas Heri Jákupsson
Tá eg var lítil, mangan eg græt
Tá segði omma: halt nú uppat
Tú suffar um regnið og hví tað er kalt
tú grætur um einki og grenjar um alt
Mín elskaða omma, hon segði, so vís
“Á foldum tú skapar títt paradís
men ven teg at smílast og flenna hvønn dag
Ver tú ein klovnur – ger onnur fólk glað
Verð tú ein klovnur hvønn einasta dag
Verð tú ein klovnur og elska tú tað
Verð tú ein klovnur hvønn einasta dag
Verð tú ein klovnur og elska tú tað
Eg bleiv so eldri og vísur sum hon
og síðani tá havi eg aldrin havt gron
Eg velji at smílast – eg flenni hvønn dag
Eg eri ein klovnur – og eg elski tað!
Mín elskaða omma – hon livir ei meir
Men tað sum hon segði – tað ongantíð doyr
Hvat onnur halda – legg ei í tað
Verði tit klovnar – og gerið fólk glað


text:
Vilmund Jacobsen 15.05.2018 (23:53)
Terji hevur balst á sjónum í 55 ár
- Ein av okkara garvaðu sjómonnum er 69 ára gamli Terji Hansen úr Skopun. Sum 14 ára gamal fór hann at rógva út í Ravn Stóroy og róði út har í trý summar. Hann var síðan við ymiskum línuskipum, áðrenn hann fór við trolara.
Tað veit Facebook-síðan hjá Føroysku Sjómansmissiónini at siga í dag. Nú sjómansmissiónin hevur 100 ár á baki, hevur sjómanstrúboðarin eitt nú spurt sjófólkm nær og hvar tey møttu sjómansmissiónini fyrstu ferð.
Terji Hansen hevur seinastu umleið 12 árini siglt sum kokkur og loyst av sum stýrimaður við ísfiskatrolaranum, Jaspis, sum partrolarar við Ametyst.
Hin 6. mai í ár vóru tað 55 ár, síðan Terji Hansen fyrstu ferð fór til skips. Hann hevur siglt út í eitt øll árini, undantikið í tvey ár, tá hann gekk á skiparaskúla. Tey árini sigldi hann eisini, tá hann hevði frí frá skúlanum.
Tá Terji Hansen verður spurdur, hvar og hvussu hann møtti sjómansmissiónini, sigur hann, at tað var í Ravn Stóroy, tá hann sum 14 ára gamal í 1963 fór at rógva út frá norðraru víkini.
- Sjómansheimið ella fiskaraheimið, sum tað eisini varð rópt, stóð í syðru víkini, og har varð møti hvønn sunnudag. Tað var hugaligt at vera til møtini, og uppmøtingin var góð. Eg haldi, at fleiri uppliva tað hugaligt at fáa vitjan umborð av sjómanstrúboðaranum, sigur hann.
Tá Terji Hansen verður spurdur, um arbeiðið hjá sjómansmissiónini hevur týdning fyri hann persónliga, heldur hann, at hetta er eitt arbeiði, sum skal vera, og hann heldur tað eisini vera sera hugnaligt at fáa jólapakka frá sjómanskvinnuringunum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Góði NSÍ stuðul.
NSÍ er eitt sterkt felag, við sera nógvum góðum fólki, sum ger felagið sterkari. NSÍ ynskir at øll sum er góð við NSÍ eru limir í felaginum. Tí hava vit gjørt tað lættari hjá øllum at skráseta seg sum limir hjá NSÍ. Vón okkara er at fólk tekur væl ímóti hesi skipan, og at allir rættir NSÍ-arar tekna seg sum lim í felaginum.
Í eini roynd at lætta um umsitingina, hava vit tikið í nýtslu eina nýggja skipan, til innkrevjing av limagjaldinum.
Skipanin, ið eitur Fastgjald, er ein trygg skipan frá Elektron, til afturvendandi innkrevjing av limagjøldum og øðrum føstum gjøldum.
Um tú ynskir at skráseta einstakling (200kr árliga) trýst so her.
Um tú ynskir at skráseta hjún (250kr árliga) trýst so her.
Um tú ynskir at skráseta húski (300kr árliga) trýst so her.
P.s
Tá tú meldar teg til Fastgjald, so mást tú innlesa títt ptal. Ptalið verður ikki goymt, men verður bara brúkt til at tryggja, at tann peningastovnskontan, sum verður ásett, veruliga hoyrir til rætta persónin.
Saman standa vit sterk !


text:
25. september 2018 - kl. 12:00
LÓGARUPPSKOT: Starvsmannafelagið ávarar um, at vunnin starvsfólkarættindi mugu ikki fara fyri bakka, um Uttanríkis- og Vinnumálaráðið fær undirtøku fyri lógaruppskotinum at selja almenna partapeningin í P/F Postverki Føroya
Kári Mikkelsen, journalistur
Starvsmannafelagið hevur havt lógaruppskotið hjá Uttanríkis- og Vinnumálaráðnum um at einskilja Postverk Føroya til hoyringar. Hetta var tíðiliga í summar.
Lítið og einki um starvsfólk
Í viðmerkingum sínum fílist felagið á, at lítið og einki verður nevnt um starvsfólkaviðurskiftini í sambandi við eina møguliga sølu av almennu partaprøvunum.
Í 13 síðu langa lógaruppskotinum, sum var til hoyringar, vóru bert tríggjar reglur um starvsfólkaviðurskifti. Har stendur, at starvsfólk, ið starvast hjá Posta, tá tað verður selt, í sambandi við søluna varðveita síni rættindi sambært verandi sáttmálum. Tað verði seg kollektivum sáttmála, sum tænastumenn ella einstaklinga sáttmála við fyritøkuna.
Í frágreiðingini, sum liggur við uppskotinum, er heldur eingin umrøða av framtíðar starvsfólkaviðurskiftunum. Sostatt ger lógaruppskotið ikki stórt meira enn at staðfesta rættarstøðuna, um tað kemur har til, at almennu partabrøvini í P/F Postverki Føroya verða seld, sigur Starvsmannafelagið.
Korini mugu ikki versna
Starvsmannafelagið er sum útgangsstøði ímóti, at landið selur síni partabrøv í Postverki Føroya. Góðar almennar tænastur eru ryggurin í vælferðarsamfelagnum, sum vit øll eru við til at fíggja. Og einskiljing er eingin trygd fyri, at tænasturnar verða betri, men kann harafturímóti skapa ójavnar tænastur, heldur felagið.
Ger landið kortini álvara av ætlanini, krevur Starvsmannafelagið almenna borgan fyri, at starvsfólkaviðurskiftini ið hvussu so er ikki versna av eini møguligari sølu.
Í skrivandi løtu hevur felagið bert havt atgongd til fyrstu útgávuna av lógaruppskotinum, og ikki møguligar broytingar, sum gjørdar eru, eftir at hoyringssvarini vórðu latin inn tíðliga í summar.
Sum skilst er lógaruppskotið á veg í løgtingið, men tað hevur ikki eydnast at fáa inntlit í endaliga uppskotið frá Uttanríkis- og Vinnumálaráðnum. Yvirskipað er lógaruppskotið ikki broytt, hóast onkrar broytingar, sum skilst, eru framdar við støði í innkomnu hoyringssvarunum.
Vunnin rættindi
Starvsmannafelagið vísir á, at starvsfólkini í postverkinum gjøgnum sína fortíð sum partur av almennu fyrisitingini hava vunnu sær rættindi í sáttmála, sum eru góð sammett við aðrar sáttmálar á privata arbeiðsmarknaðinum. Tey fyrstu árini ígjøgnum Postfelagið, og síðani 2007 ígjøgnum Starvsmannafelagið, sum í dag er einasta fakfelag við kollektivan sáttmála fyri partafelagið Postverk Føroya.
Starvsmannafelagið heldur, at landið sum eigari av postverkinum síðani yvirtøkuna í 1976 má kenna ábyrgd og tryggja, at viðurskiftini hjá starvsfólkunum ikki fara at versna, um almennu partabrøvini verða seld.
Sambært Starvsmannafelagnum borgar lógaruppskotið ikki fyri hesum. Tí mælir felagið staðiliga til, at kor og rættindi hjá starvsfólkunum verða betri tryggjað í lógaruppskotinum.
Broytingar krevjast
Í tilmælinum heitir Starvsmannafelagið á landsstýrið um at gera beinleiðis ásetingar í lógini um einskiljing av almenna postfelagnum um starvsfólkaviðurskiftini. Komandi keyparar eiga at binda seg til at tryggja, at sáttmálaviðurskiftini framhaldandi eru skipaði eftir kollektivum sáttmála við tað fakfelag, sum starvsfólkini taka undir við; somuleiðis at keyparin ella keypararnir binda seg til, at minsturættindini viðvíkjandi løn- og arbeiðskorum ikki verða skerd, tá nýggjur sáttmáli skal gerast.
- Starvsmannafelagið hevur higartil fylgt málinum neyvt og fer framvegis at gera tað, nú lógaruppskot um einskiljing av Posta væntandi verður lagt fyri Løgtingið fyrsta dagin. Vit seta okkara álit á, at Løgtingið tryggjar, at lógaruppskotið inniheldur neyvar ásetingar um, at starvsfólkaviðurskiftini eisini eru tryggjaði eftir eina møguliga sølu av Posta, sigur Súni Selfoss, formaður í Starvsmannafelagnum.
Felagið sær tí fram til at síggja endaliga uppskotið, sum verður lagt fyri Løgtingið. Ikki minst, at tað inniheldur munandi neyvari ásetingar um starvsfólkaviðurskiftini, enn tær fáu linjunrnar, sum standa í lógaruppskotinum, ið felagið fekk til hoyringar fyrr í summar.
Starvsmannfelagið vísir á, at raksturin hjá Posta hevur givið avlop á hvørjum ári síðani 2012. Hetta hóast fortreytirnar fyri rakstrinum av felagnum við fallandi inntøkum eru munandi broyttar. Hesa broyting til tað betra eiga ikki minst starvsfólkini teirra stóru æru av, sigur felagið.
Umframt hjá Starvsmannafelagnum, hevur uppskotið verið til hoyringar hjá Føroya Arbeiðsgevarafelag, Tænastumannafelagnum, Posteftirlitinum, Kappingareftirlitinum, Taks og Kommunufelagnum.
FAKTA
Í lógaruppskotinum um at einskilja P/F Postverk Føroya skrivar Uttanríkis- og Vinnumálaráðið soleiðis í almennu viðmerkingunum um orsøkina til politisku avgerðina um at selja almenna partafelagið:
- At hava greitt mark millum alment og privat virksemi innan flutning í Føroyum.
- At minka váðan hjá landinum, ið er við ogn í fyritøkum, sum virka í fríari kapping, og harvið váðan hjá peningi skattgjaldarans.
- At kapitalisera virðini í felagnum.
- At tryggja felagnum betri rásarúm í arbeiðinum, og tryggja tí frítt at arbeiða við ognum og virðum felagsins við menning og vøkstri fyri eyga.
Høvuðsgrundgevingin fyri at selja partabrøvini er, at tann parturin av virkseminum, ið er bundin av lógarfestu veitingarskylduni, er minkaður og fer væntandi eisini at minka komandi árini. Hetta ger at tann parturin av virkseminum, har felagið er í fríari kapping, er lutfalsliga vaksin. Tískil er vansin við at tað almenna eigur felagið størri enn fyrimunirnir.
« Aftur


text:
Orð: Petur Jacob Sigvardsen
Lag (2007): Knút Olsen
Viðmerking: Yrktur 10. mai 2007.
Ein kvinna, ið var havd á mongum munni,
tí fimm mans kona har hon gitin var,
fór út at draga vatn úr Jákups brunni,
tá møtti henni Jesus Kristus har.
Hann hana bað um vatn at fá,
tá undrandi hon stóð og lýddi á.
Hví manst tú, Jødi, her nú við meg tala?
Hví biður tú um vatnsopa frá mær?
Ei Jødar orð við landsmenn mínar mæla.
Av Kristi munni kvinnan fekk tað svar:
“At kendi tú Guds gávu bert
og sjálvan meg”, so var tað mikilsvert!
“Eg havi vatn at geva kvinnum, monnum,
so tey um ævir aldri tysta meir,
og lívsins kelduvatn tað er av sonnum,
til ævigt lív tað vellir” og ei doyr.
“Hoyr, Harri, eg nú biði teg:
Gev mær títt vatn, so eg kann leska meg”.
Tá hon av Jesu Kristi egna munni
fekk opinbera syndaskuld hjá sær,
og mangan drykk úr heimsins brostna brunni,
tá trúði hon, at hetta Kristus var.
Til Sikar inn í skundi tá
hon fór at boða bygdarfólki frá.
Í dagar tveir kom Jesus har at búgva,
og kvinnan vitnisburð um Krist teim bar,
mong teirra kundu nú av sonnum trúgva,
at hesin heimsins frelsari víst var.
Lær oss, o Gud, í lýdni gá,
so fólk várt alt í trúnni fast kann stá.


text:
Sjálvsvenjing
Nánd ynskir at skapa karmar fyri, at eldri fólk kunnu fremja egið fyribyrgjandi átak, so tey kunnu hava eitt sunt og virkið lív.
Nánd hevur fingið avtalu í lag við Fuglafjarðar kommunu og Kappróðrarfelagið í Fuglafirði um, at Nánd kann brúka hølini hjá Kappróðrarfelagnum tvær ferðir um vikuna.
Við at bjóða tilboð til sjálvsvenjing gevur Nánd fólki í aldrinum 67+ møguleika at styrkja um egnu heilsu.
Tilboðið er undir egnari ábyrgd.
Hvør kann sjálvsvenja?
Um tú býrt í Fuglafjarðar kommunu ella í Eysturkommunu, og tú er í aldrinum 67+, so hevur tú møguleika at melda teg til sjálvsvenjing.
Hvussu kann ein sjálvsvenja?
Í kappróðrarneystinum í Fuglafirði eru ymisk venjingartól, ið eru tøk til sjálvsvenjing.
Umframt karmar til sjálvsvenjing ber eisini til at fáa sær eitt prát og møguliga ein drekkamunn. Tit hava sjálvi ábyrgdina av at ganga væl um hølini.
Hvar og nær kann ein sjálvsvenja?
í Kappróðrarneystinum í Fuglafirði, sum hevur hølir niðanfyri Keypssamtøkuni, ber til at sjálvsvenja tvær ferðir um vikuna.
Mánadag frá: 10.00 – 12.30
Fríggjadag frá: 10.00 – 12.30
Tú ert vælkomin at vitja í hølunum og hyggja teg um, áðrenn tú byrjar. Eftir nærri avtalu við Nánd tlf. 730200 kanst tú spyrja um at fáa vegleiðing frá fysioterapeuti.
Hvat er kostnaðurin fyri sjálvsvenjing?
Tað kostar kr. 20,- fyri hvørja uppmøting umframt eitt árligt limagjald áljóðandi kr. 125,-. Tað kostar kr. 50,- fyri at fáa kort-lykil. Gjøldini fara til kappróðrarfelagið.
Hvussu kann ein byrja?
Til ber at tekna seg til sjálvsvenjing við at ringja til Kappróðrarfelagið á telefon 79 10 54.


text:
Tað eru tríggir mánaðir síðani, at eg gav nýggju bók mína, Horvna Rósan, út. Tað er altíð spennandi at hoyra og lesa, hvussu fólk taka ímóti. Her eru tvey ummæli, sum eg kann vera eitt sindur errin av og glaður fyri. 🙂
—
Ó-blaðið: Hanus Samró
Steintór Rasmussen hevur við bókini Horvna rósan skapt enn ein varða í føroyskari krimisøgu. Bókin er ikki bert sjáldsama spennandi. Steintór hevur serstakligan góðan og fínan penn. Stílurin er reinur. Orðalagið framúr. Søgan hongur saman úr enda í annan. Við at flætta huglagið og tankarnar hjá drápsmanninum uppí kaptitlarnar megnar Steintór at varðveita spenningin alla tíðina. Tú kanst ikki sleppa bókini. Søgan er hegnisliga sett saman. Eitt sætt meistaraverk. Tí stendur hon eisini mát við kendastu krimisøgurnar í norðurlondum.
—
KVINNA: Sissal Kampmann
Horvna Rósan er meir skaldakend enn undanfarnu tvær krimisøgurnar eftir Steintór, og tað klæðir henni. Hetta er ein bók, tú hevur trupult við at leggja frá tær. Søgan er ótrúliga væl samansett, og sum ein góð krimi skal, borðreiðir Steintór við morði, lygnum, falsi, vinalagi og óvæntaðum snúningum, eins og hann torir at viðmerkja tað, ið gongur fyri seg ímilum okkum á Føroya landi, uttan at leggja fingrarnar ímillum. Djarvt og gott við góðum samtíðarskaldskapi í Føroyum á føroyskum.


text:
- Tíðindi, mentan og ítróttur
Er Gud til? Fimti hvør er ikki sannførdur
Kringvarpið hevur gjørt kanningina í sambandi við nýggju sjónvarpsrøðina ”Gud signi Føroyar”. Kanningin er gjørd í samstarvi við greiningarfyritøkuna Lóður. Hon varð gjørd á sumri í 2017, og 532 tilvildarliga vald fólk ímillum 15 og 75 ár luttóku.
Ein av spurningunum snýr seg um, hvussu nógvir føroyingar trúgva á ein Gud ella hægri mátt. Spurningurin í kanningini ljóðaði soleiðis:
Hvør av hesum útsagnum rakar tættast tí, tú trýrt:
1) Tað finst ein persónligur Guð
2) Tað finst ein hægri makt
3) Eg veit ikki, hvørjum eg skal trúgva
4) Eg trúgvi ikki, at tað er nøkur hægri makt ella nakar persónligur Guð
5) Eg veit ikki
Tann størsti bólkurin á 54 prosent svaraði, at tað finst ein persónligur Gud. 27 prosent svaraðu, at tað finst ein hægri makt. 7 prosent svaraðu, at tey ikki vistu, hvørjum tey skuldu trúgva. 10 søgdu seg ikki trúgva uppá nakran persónligan Gud ella nakra hægri makt. Og tvey prosent søgdu seg ikki vita.
Leggja vit tølini saman, so svara umleið 80 prosent av føroyingum, at tað finst antin ein persónligur Gud ella ein hægri makt, og umleið 20 prosent siga seg antin ivast ella siga seg ikki trúgva á nakra hægri makt ella nakran persónligan Gud.
Kanningin avdúkar eisini stórar munir ímillum økini í Føroyum. Í Norðoyggjum og í Eysturoynni svara í meðal 71 prosent, at tað finst ein persónligur Gud. Fyri høvuðsstaðarøkið er hetta talið nógv lægri. Her svara bara 44 prosent, at tað finst ein persónligur Gud. Fyri restina av landinum er hetta talið 48 prosent.
Sí eisini


text:
Orð: Lina Sandell
Týtt: Petur Jacob Sigvardsen
Viðmerking: Týddur 1. apríl 1961.
”Klettar og fjøll einaferð skulu svíkja,
heyggjarnir við skulu skakast í grund,
miskunn mín ikki tó frá tær skal víkja,
sáttmáli mín skal ei vikast ta stund!”
So hevur Harrin í trúfesti svarað,
hann, sum er heilagur, veitti oss trú.
Er hann hin sami, tá øldirnar fara?
Kann eg á lyfti hans byggja mær bú?
Galda hans orð øll tey lívsælu, eymu
eisini fátæka syndara, meg?
Tori eg drekka av sælunnar streymi?
Harri, tú svarar: ”Tað er fyri teg!”
Ja, á tann klettin, á orðið hitt fasta,
talað í trúfesti, talan er sonn,
har eg við skuld míni tori meg kasta,
bjargaður væl inn á sælunnar strond.


text:
Umframt at skipa fyri einari spennandi kapping fyri handverkslærlingar, har ungu evnaríku talentini sleppa at royna sínar førleikar, var endamálið við tiltakinum eisini at varpa ljós á yrkisútbúgvingar. Sigast má, at hesi bæði endamálini blivu rokkin. Sjálvar kappingarnar vóru javnar og spennandi, og ikki minst áhugaverdar at eygleiða.
Eisini tykist áhugin fyri yrkisútbúgvingunum at hava fingið eitt lyft. Handverksmeistari Sjúrður Holm, stjóri á Búsetur, sigur soleiðis um tiltakið: ”Tað var ómetaliga stuttligt at vera í SMS hesar báðar dagarnar. Fólk kom í heilum yvir at práta og vístu stóran áhuga í handverksfakunum”.
HM fyri handverkslærlingar hesa vikuna
Tað er ikki bara í Føroyum, at ljós verður varpað á yrkisútbúgvingar. I hesum døgum er World Skills í Abu Dhabi, har heimsins bestu kappast. Upprunaliga byrjaði Skills kappingin í Spania í 50´unum, tá Spania og Portugal ynsktu at varpa ljós á manglandi arbeiðsmegi í byggivinnuni. Nú, smá 70 ár seinri er Skills blivið eitt stórt heimsumfatandi tiltak, har handverkslærlingar úr 77 ymiskum londum kappast.
Eingin ivi er um, at vinnufyritøkur fylgja væl við hesum ungu talentunum. Hetta eru júst teir førleikar, sum verða mest eftirspurdir í vinnuni, og tí er tað sjálvsagt áhugavert at síggja tey allarbestu vísa sínar førleikar.
Dansk Industri lýsir m.a. luttøkuna í World Skills fyri ”Danmarks vigtigste landshold”. ”Hetta eru starvsfólkini, sum fyritøkurnar koma at berjast um tey næstu mongu árini” skrivar Helle Jensen, chefkonsulent hjá Dansk Industri.
Í Føroyum eru vit júst byrjað, og tað tekur sjálvsagt tíð at seta eina slíka organisatión á beinini. Eitt nú er Skills Danmark á donsku fíggjarlógini við 5 mió kr. og hevur eina skrivstovu við 8 starvsfólkum. Men málið er sjálvsagt, at føroysku handverkslærlingarnir í framtíðini skulu kunna kappast um heimsmeistaraheiti í World Skills.


text:
Martin Lellek skal venja Kyndilsmenn komandi ár
Eftir at Julian Johansen valdi at taka ein steðg sum venjari komandi árið, hevur Kyndil leitað eftir einum avloysara. Valið er follið á Martin Lellek, sum hevur vant alt frá U14 til 2. división í Danmark, og er í løtuni venjari hjá U16 og 1. división. Hann hevur sjálvur spælt hondbólt í 2. división og 1. división, áðrenn hann gjørdist skaddur og mátti leggja hondbóltin á hillina.
Martin var heima í Føroyum og vitjaði tá ið steypafinalurnar vóru, og var hann, og ikki minst vit, sera glað fyri prátini og vitjanina sum heild.
Tað er eingin loyna, at Kyndilsmenn eru í einum sera góðum stima fyri tíðina, og hava funnið rætta andan aftur. Vit í Kyndli ynskja Martin vælkomnum í grøna felagið, og vóna at hann fer at trívast her.
Somuleiðis takka vit Juliani so miriliga fyri hesi árini har hann hevur lagt so nógva orku, tíð og alt annað í felagið, og bíða vit spent til hann kemur aftur eftir ein stuttan steðg.
Vit hava spurt Martin um hví hann hevur valt at rykkja pelarnar upp og bjóða Føroyum og Kyndli av. Hann sigur m.a. soleiðis:
”Hvorfor jeg greb muligheden: Jeg har i en længere periode ville prøve mig af i udlandet, da muligheden så bød sig, for at komme til Færøerne, var jeg ikke et sekund i tvivl. Jeg fik muligheden for at komme op og besøge klubben, hvorefter valget var utrolig nemt. Alle folk omkring klubben er så passioneret og har store ambitioner, hvilket tiltalte mig utrolig meget. Jeg glæder mig nu til, at opleve en helt anden kultur end jeg er vant til og udvikle mig som håndboldtræner samt som menneske, men samtidig også sætte mit præg på den måde og den forståelse, vi vil komme til at spille håndbold på i Kyndil.”Aftur


text:
Fólksins
Fólkafundur í Tórsgøtu 26. og 27. oktobur
Verið við at styrkja, strimbra, eggja og menna fólkaræðisligu samrøðuna. Latið okkum skapa nýggjar karmar til prát og kjak – borgarar sína millum og millum borgarar, politikarar, feløg og stovnar. Komið og kjakist og haldið verkstovur um samfelagslig evni, rák og avbjóðingar.
Tykkara innsløg eru snúningsdepilin
26. og 27. oktobur skipar Reinsaríið í Tórsgøtu fyri fólkafundi. Við hølunum og býaarrúminum, vit hava her – tað er Reinsaríið, Perlan, Ostahúsið og Perlutorgið – hava vit fullkomnu karmarnar til dagarnar, har vit fara seta samfelag okkara í brennidepilin. Tað eru í høvuðsheitum tit, áhugafeløg, fakfeløg, stovnar, politiskir flokkar og eldsálir, sum mynda dagarnar, og leggja tey ymsu innsløgini á døgunum til rættis. Innsløgini verða snúningsdepilin á tiltakinum, og eisini verður pláss at hava ein bannara ella lítlan bás við tykkum.
So takast tit við eitthvørt, sum vildi hóskað seg til tiltakið, vilja vit fegin bjóða tykkum at luttaka á fólkafundinum. Vit ímynda okkum dagar við framløgum, kjakum, pallborðsfundum, samrøðum, verkstovum og øllum møguligum øðrum, sum tit kunnu vera við at menna. Tað kundi verið eitt evni, rák, hugsan ella avbjóðing, sum tit ynskja at varpa ljós á.
Treytirnar, vit seta
Møguleiki er fyri at skipa fyri tiltøkum sjálvi ella saman við øðrum feløgum og stovnum. Vit vilja fegin hjálpa tykkum við ráðgeving og sparring um, hvussu júst tykkara innslag ella innsløg hóska seg til fólkafundin. Reinsaríið stendur fyri tøknini, ið krevst til innsløgini.
Einastu treytirnar, vit seta, eru, at innsløgini skulu hava samfelagsligt innihald, og at tiltakið er ókommersielt og ókeypis fyri gestirnar. Innsløg skulu vera í samsvar við grundleggjandi fólkaræðislig virði og lógir.
Spurningar og tilmelding
Um tit hava spurningar ella ynskja at boða frá luttøku, vinarliga setið tykkum í samband við Turið Mariu Jóhansdóttir á 252186 ella turidmariaj@torshavn.fo. Tað er ókeypis at luttaka.
Freistin at melda til er 5. oktobur
Øll hava okkurt upp á hjartað!


text:
Vælkomin til heimasíðuna hjá kommunulæknanum á Heilsumiðstøðini í Vági.
Kommunulæknin á Heilsumiðstøðini í Vági hevur fingið nýggja heimasíðu - www.laknarvagur.fo. Vónin er at upplivingin hjá vitjandi verður at heimasíðan er einføld og løtt at finna runt í, og at heimasíðan vísir opinleika og gjøgnumskygni fyri tey vitjandi. Til ber at finnað kunning um viðtaluna og starvsfólkið.
Umframt hetta ber tað til at bíleggja tíð og avlýsa tíðir, endurnýggja reseptir á heimasíðuni. Hetta er ein nýggj tænasta til borgarirnir í Suðuroynni, vónandi verður tað væl tikið ímóti.
Í vikuni varð settur upp hjartastartari uttandura á Heilsumiðstøðini í Vági.
Hjartastartari er frammanundan verið inni á Heilsumiðstøðini, men eftir áheitan frá borgarar í Vági, hava eigararnir av Heilsumiðstøðini (Vágs, Sumbiar, Porkeris og Hovs kommuna) gjørt av, at ein hjartastartari eisini skal setast upp uttandura á Heilsumiðstøðini.
Tað eru frammanundan fleiri hjartastartarar á almennum støðum og í kommunalum stovnum í Vági. Í miðbýnum er eisini hjartastartari í durðinum hjá Suðuroyar Sparikassa, sum er atkomiligur alt samdøgri.
Í samband við at Anne Birgitte Dahl-Hansen gevst sum kommunulækni, Magni Eidesgaard og Petrea Hjalt gevast á Skúlabarnatannrøktini, verður boðið til almenna móttøku í Heilsumiðstøðini í Vági týsdagin 15. desember millum kl. 15.00 og kl. 18.00


text:
Hvar er samvitskan?
26. august 2015
Greitt er, at niðurskurðurin í blokkinum, sum fullveldissamgongan 2002-2004 greiddi úr hondum, er beinleiðis orsøk til, at fíggjarlógin hevur víst hall í 10 av seinastu 14 árunum.
Samanlagt hevur samfelagið mist umleið 6 mia.kr. í inntøkum av hesum niðurskurði. Úrslitið er, at landskassin í dag hevur eina skuld, sum táttar í 6 mia.kr. brutto, sum svarar til 45% av BTÚ.
Sera lága rentustøðið saman við góða skotsmálinum Føroyar fáa frá kredittmetingarstovnum merkir, at vit beint nú, ikki kenna svian frá hesi skuld... Men vit skulu ikki gloyma, at hvørt %-stig rentan hækkar, fer at kosta landskassanum 60 mió árliga í øktum rentuútreiðslum.
Tað er eyðsýnt, at henda gogndin má steðga nú, um samfelagið ikki skal fara um koll – samstundis sum tað er vanvirðiligt mótvegis komandi ættarliðnum at lata eftir okkum eina rokning til teirra at gjalda.
Tað er alneyðugt at loysa trupulleikan við "strukturella" hallinum, sum landskassin vísir ár eftir ár.
Hóast tað er ódámligt, verður neyðugt at breiðka inntøkugrundarlagið hjá landskassanum - skattaskipanin skal endurskoðast og útreiðsluvøksturin hjá landskassanum skal tálmast soleiðis at endarnar fáast at røkka saman, og at landskassin verður førur fyri at rinda ovurstóru skuldina
Nútíðarskattingin av pensiónum skal bakkast niður á null aftur, so komandi ættarlið eisini hava ein møguleika at reka hetta samfelag.
Landskassin skal geva yvirskot, og almenna skuldin skal afturrindast, soleiðis at vit við góðari samvitsku kunnu lata eftirkomarum okkara hetta samfelag.
Góði veljari
Hetta fram til valið fara vit at síggja valevnini slongja um seg við lyftum um bæði líkt og ólíkt. - Keypa sær atkvøður við skattaborgarans pengum, uttan mál og mið, og uttan fyrilit fyri at veruliga uppgávan, er ein onnur enn at fylla sær lummaranar nú.
Bít ikki á "skattalætta-agnið"! So leingi Landskassin hevur undirskot, kunnu tit tað sama fara í "Expressbank" at taka tykkum eitt lán - tit sleppa at gjalda tað aftur.
Fólkaflokkurin egnir eisini við longdum barsilsfarloyvi. Ja, hví ikki tað!...Minst bara til, at tað er løntakarin sjálvur, saman við arbeiðsgevara sínum, sum rindar fyri hetta farloyvið, og skal farloyvið leingjast, so skal inngjaldið væl eisini tillagast teimum hægri útreiðslunum Barsilsgrunnurin fær. So her er í veruleikanum talan um eina skattahækking og ikki eina gávu frá Fólkaflokkium!
Bara við ryggsterkum politikarum, sum hava skynsemi og javnvág í huga, arbeiða vit okkum fram á mál aftur.
Vel ein sterkan Sambandsflokk á ting á komandi løgtingsvali. Vit vilja fáa samfelag okkara burtur úr og verja tað móti tí "eksperimentalpolitikki", sum loysingarflokkarnir borðreiða við.
Heini Fosaa
Valevni Sambandsfloksins til løgtingsvalið
RN
Aftur


text:
Seinasti dystur hjá kvinnunum í ár - ókeypis atgongd
Kvinnurnar spæla seinasta dyst í kappingarárinum í morgin, mikudagin 12. apríl kl. 19.30. Neistin kemur á vitjan.
Vit vænta og vóna nógvar áskoðarar, so vit enda kappingarárið væl. Í sambandi við at hetta er seinasti dystur í kappingarárinum hjá kvinnum, verður ókeypis atgongd.
Dreingir 14 spæla beint áðrenn kvinnudystin. Dysturin hjá D14, sum er móti SÍF, byrjar kl. 18.00.
Dreingir og Gentur 14 ár hava klárað seg væl í kappingini í ár, og fáa tey handað heiðursmerki kl. 19.00. Dreingirnir fáa gull, og genturnar fáa silvur.


text:
Eg fari at heiðra ymiskleikan 27. juli, men samstundis øtist eg um at tey sum vanliga stuðla øllum møguligum tvætli ikki stuðla her. Hvar eru Tryggingin, Atlantsflog, EFFO, MAGN, Bank Nordik og EIK tá tað mest kula og progressiva tiltakið her á klettunum verður? Tví fái tykkum kapitalistisku feløg sum bara tora at stuðla lunkaðum fótbóltskappingum, rasistiskum hondbóltskappingum, tápuligum útikonsertum og vánaligum rás2sendingum beinleiðir úr Tvasselona.
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.


text:
Stroymað verður frá báðum hálvfinalum í kappingini um Løgmanssteypið í morgin mikudagin 13. juni á stroymingarpallinum www.fsf-livestream.com
Hálvfinalurnar verða leiktar soleiðis:
Løgmanssteypið, seinnu hálvfinalur 13. juni 2018
Kl. 15:00 Suðringar – B36 við Stórá, Trongisvágur
Kl. 18:00 AB – HB í Vika, Argir
Til ber er at stroyma dystirnar á heimasíðuni fsf-livestream.com og á appini FSF Football til iphone og Android. Appin kann takast niður á App Store og Google Play. Appin eitur FSF Football.
Appin er ókeypis, men fyri at síggja ein dyst verður eitt gjald at rinda, sum er 39 kr. Tað ber eisini til at keypa dagshald til báðar dystir fyri 69 kr.
Soleiðis gert tú fyri at fáa atgongd til tín dyst ella dagshald til báðar dystir:
Far inn á heimasíðuna www.fsf-livestream.com fyri at stovna brúkara og rinda fyri dystin.
Besta góðskan fæst við at brúka appina FSF Football, sum kann takast niður á App Store og Google Play.


text:
Tíðindaskriv frá løgregluni - grind í Havn
mentan24-07-2015 - 12:44 - Jóanis Nielsen
Færøernes Politi - 2015-07-24 00:09 GMT
Í kvøld kl. 21:52 fekk politiið fráboðan um eina grind í Nólsoyarfirði. Tað vóru fólk á landi í Nólsoy, ið høvdu sæd grindina.
Sýslumaðurin tók avgerð um at grindin skuldi rekast inn í Sandagerð.
Grindin bleiv hildin til í Sandagerði og kl. 23:40 vár grindin deyð. Umleið 130 hvalir løgdu beinini.
Ein limur frá Sea Shepherd - ein 23 ára gamal maður - blev handtikin á sandinum í samband við drápið. Hann er skuldsettur fyri brot á grindalógina.


text:
Orð: Annie Hartelius
Lag: Enskur uppruni
Týtt: Svenning av Lofti
Upprunaheiti: Jag går till det land där ovan
1. Eg eri á veg til Landið,
mær einki skal darva har,
í fagnaði síggja Jesus
og teir stríðsmenn, ið fóru undan mær.
Niðurlag: Eg eri á veg til Landið,
skal fegnast við einglunum har,
í dýrdleika Jesusi prísa,
og teir stríðsmenn, ið fóru undan mær.
2. Nú, meðan eg skeiðvøllin renni,
eg veit, at Jesus meg sær,
hans elskandi rødd eg kenni
og teir stríðsmenn, ið fóru undan mær.
3. Fólk siga, eg eri ein dári,
og fjøldin smílist og lær,
tó eg stevni til himmalska Landið
og teir stríðsmenn, ið fóru undan mær.
4. Tey siga, til einkis eg stríði,
til fánýtis stríðsbúnan bar,
men eg syngjandi framá tó stevni
til teir stríðsmenn, ið fóru undan mær.
5. Í frelsunarstríðnum eg standi,
eg óræddur herbúnan bar.
Eg streingi til himmalska Landið
og teir stríðsmenn, ið fóru undan mær.


text:
Javnstøðunevndin hevur í samstarvi við Nám givið út nýggja bók Tvey kyn – ymsar støður, sum Kristianna Winther Poulsen, MSc, og Hans Pauli Strøm, sosiologur, hava skrivað og lagt til rættis. Bókin er ætlað til undirvísing í samfelagsfrøði á miðnámi, men kann eisini brúkast til eldru flokkarnar í fólkaskúlanum.
Bókin er skipað í sjey ymisk evni: íbúgvaviðurskifti, barnsburðarviðurskifti, at liva og doyggja, familjur og hjúnaskilnaður, útbúgving, arbeiðsmarknaður og inntøkubýti. Endamálið er at vísa, hvussu ymisk øki í dagsins samfelag hava ymiska ávirkan á kynini. Ymisk faktuel viðurskifti verða lýst á fjølbroyttan hátt í orðum, myndum, hagtølum og filmsbrotum. Bókin bjóðar ongar lidnar loysnir ella niðurstøður; í staðin inniheldur hvør partur uppskot til kjakevni, sum eru ætlað at geva næmingum og lærarum íblástur til at hugleiða og skifta orð um ymiskar samfelagsspurningar, ið snúgva seg um kyn og javnstøðu.
Bókin er ein sBók, tvs. ein talgild bók. Hon verður dagførd við jøvnum millumbilum, eitt nú við nýggjum hagtølum. Harumframt ber til at leggja aftrat fleiri upplýsingar og víðka bókina til at fevna um enn fleiri øki enn tey sjey nevndu. Bókin er ókeypis fyri øll at ogna sær og brúka og kann takast niður á javnstoda.systime.dk.


text:
Jørgen Niclasen afturvaldur til formann
Politikkur11-11-2017 - 14:55 - Jóanis Albert Nielsen
Á floksleiðslufundi í morgun varð 48 ára gamli Jørgen Niclasen afturvaldur sum formaður Fólkafloksins.
Jørgen Niclasen hevur verið formaður síðan 2007, og er hetta sostatt 11. ferð at hann skal standa á odda fyri flokkinum.
Jørgen hevur drúgvar royndir í politikki, bæði sum løgtingsmaður og landsstýrismaður í fíggjar-, fiskivinnu- og uttanríkismálum.
Jørgen var bert 20 ára gamal, tá ið hann í 1989 fyrstu ferð tók sæti á tingi sum varamaður.
Jørgen sat sum fastur varamaður frá 1991-1993, og í juli 1994 varð hann valdur í løgtingið.
Fyrr í vikuni, 8. november, vóru 25 ár síðan hann varð valdur í løgtingið.


text:
Tiltøk 1996 til 2000
- Tuesday, 28 February 2012 18:25
- Last Updated on Thursday, 23 June 2016 21:52
- Written by Administrator
Her skal standa eitt yvirlit yvir farin tiltøk frá 1987 til 2013, tíverri mangla nógv tiltøk!
Tiltøk í 1996
25. mai 1996
høvdu vit 10 ára jubileumskonsert á Norðurlandahúsinum. Konsertin varð skipað soleiðis at í fyrra helvt bert vóru nýggir sangir, sum ongantíð fyrr vóru sungnir. Tað vóru sangir sum komu inn áðrenn fyrsta januar 1996 til eina sangkapping, sum vit høvdu útskrivað um heystið 1995. Sangirnir, sum komu inn, vóru 12 í tali og til hesa konsertina sungu vit allar sangirnar, sum eingin áhoyrari kendi frammanundan. Meningin var so at publikum við sínum atgongumerki kundi atkvøða fyri tí besta, næstbesta og triðbesta sanginum, meðan eitt dómarapanel við Bjarna Berg, Jákup Magnussen, Ova Olsen og Zacharias Sørensen funnu út av hvørjir sangir teir hildu vóru nr. 1, 2, 3, 4, 5, 6, 7, 8, 9, 10, 11 og 12. Atkvøðurnar hjá dómarunum og atkvøðurnar hjá publikum blivu í steðginum latnar inn, og so fór autoriseraði revisorurin Jógvan Amonsson undir at telja saman, soleiðis at vit kundu finna ein vinnara, í meðan framførdu vit seinnu helvt av konsertini. Inn í millum sangirnar í seinnu helvt av konsertini, millum annað reklamusangin »A, B mjólk gevur javnvág« hjá Martin Joensen, skemtaði Kári Mouritsen. Úrslitið av kappingini gjørdist: 1) »Argos« hjá Tróndi Bogason Hansen, 2) »Máldrykkjan endað« hjá Paula í Sandagerði og Regin Dahl, 3) »Tvær Yrkingar« hjá Leif Hansen og Jónfinn Jacobsen.
29. juni til 7. juli 1996
Frá 29. juni til 7. juli 1996 vóru vit á ferð í Hetlandi, har vit høvdu fleiri konsertir bæði á meginlandinum og á útoyggjunum.
Myndirnar frá ferðini 29. juni til 7 juli 1996 kunnu síggjast her:
View this photo set on Flickr
http://manskor.fo/index.php?option=com_content&view=article&id=48&Itemid=57&lang=en#sigProId35c0723358
Vil tú síggja myndirnar á Flickr, so trýst her!
17. august 1996
17. august 1996 sungu vit í Grønlendingahúsinum (Igloin hjá Kára Thomsen), - nakrir fáir mans og Gunhild. Vit vórðu bidnir av Lisbeth Petersen, býráðsformanni, í samband við onkra vitjan Tórshavnar kommuna hevði úr Grønlandi og norðurlondum. Vit sungu nakrar norðurlendskar sangir.
14. september 1996
14. september 1996 sungu vit til 50 árahaldið fyri fólkaatkvøðuna 14. september 1946. Tað var óalmindiliga gott veður tann leygardagin á Vaglinum. Har vóru røður, rockur, vit og felagssangur.
6. oktober 1996
6. oktober 1996 ljóðaði sera væl sjálvt um tað gekk illa at trena saman við symfoniorkesturspælarunum til generalprøvan og serliga áðrenn.
2. desember 1996
2. desember 1996 sungu vit til jarðarferðina hjá Torgerð Rasmussen dóttir Suna Rasmussen, sum syngur við í Manskórinum. Vit sungu einar tveir sangir. Eg minnist ikki úr hvørjari kirkju hon fór.
7. desember 1996
7. desember 1996 høvdu vit konsert í kirkjuni í Vík. Hon var sera góð at syngja í, men tað var sera kalt. Kondensurin dreiv niður eftir múrinum.
15. desember 1996
15. desember 1996 sunnudagin, dagin eftir at okkara »fan« Frants Restorff doyði, høvdu vit eina góða konsert uppi í klingruni í Norðurlandahúsinum. Har var fitt av fólki. SVF tók upp, men kvaliteturin var sera vánaligur. Við á konsertini luttók eisini orkestrið »Ad libitum« og Gunhild Andreasen.
19. desember 1996
19. desember 1996 ?
24. desember 1996
sungu vit til jólahald á Lágargarði. Allan Dalsgarð sang solo í Lovið Drotni, meðan nakrar smágentur sungu Eitt barn er føtt í Bethlehem samn við okkum.
26. desember 1996
26. desember 1996 sungu vit annan jóladag til guðstænastu úti í Vesturkirkjuni. Vit sungu Panis Angelicus og Lovið Drotni. Solistur var Allan Dalsgarð.
Tiltøk í 1997
15. februar 1997
15. februar 1997 sungu nakrir fáir mans úr manskórinum til 120 ára minningarhald hjá Johannu Mariu Skylv Hansen, sum varð fødd 17. februar 1877, uppi í Listaskálanum. Vit sungu Hin meistarin mikli og Nornurnar, sum Tróndur B. Hansen setti saman til manskór.
17. februar 1997
17. februar 1997 sungu vit í Sjónleikarhúsinum til 120 ára haldið hjá Johannu Mariu Skylv Hansen, sum varð fødd 17. februar 1877. Tað var líkasum ein kombinerað konsert, upplestur, Sjónleikur og tílíkt.Vit sungu Nornurnar og Hin meistarin Mikli.
18. februar 1997
18. februar 1997 sungu vit í Sjónleikarhúsinum til 120 ára haldið hjá Johannu Mariu Skylv Hansen, sum varð fødd 17. februar 1877. Tað var líkasum ein kombinerað konsert, upplestur, Sjónleikur og tílíkt. Vit sungu Nornurnar og Hin meistarin Mikli.
?. mars 1997
?. mars 1997 sungu nakrir fáir mans úr manskórinum fyri David Oddsson íslendska forsetanum uppi á hotel Føroyum. Tað gekk væl.
26. februar 1997
?. februar 1997
26. apríl 1997
26. apríl 1997 var Manskórið inni á Toftum og tóku upp til ta fyrstu fløguna hjá okkum. Nakað væl áðrenn henda dagin høvdu vit roynt ymisk støð í Havnini og støð ymisa staðni í Føroyum fyri at vita hvussu akkustikkurin var, og akkustikkurin í Fríðrikskirkjuni á Nesi var tiltalandi. Har tóku vit sangirnar »Ódn«, »Vár við lýggjum vindi«, »ísland« (Þú alfvu vorrar yngsta land), »I østen stiger solen op«, »Hvile« og »Sum ígjøgnum sortar skýggja« upp. Kartni Fornagarð tók upp í Kirkjuni á Nesi, hann tók annars íalt eina 10 -12 sangir fyri okkum, har onkur ikki kundi brúkast.
27. apríl 1997
27. apríl 1997 høvdu vit konsert í Fríðrikskirkjuni í sambandi við, at vit høvdu gjørt upptøkur til fløguna hjá okkum í Fríðrikskirkjuni. Har vóru nógv fólk og lurtaðu henda sunnudag seinnapartin. Tað var líkasum okkara máti at siga toftafólki takk fyri lán av kirkjuni.
?. apríl 1997
?. apríl 1997 sungu vit fyrst uppi á Hotel Føroyum til eitt tiltak hjá Hanus Joensen, - eitt norðurlendskt leiðaraskeið . Tað gekk væl. Síðan fóru vit oman til Jákup á Kamarinum at syngja fyri honum. Hann hevði silvurbrúdleyp. Tað gekk eisini væl, tey eru so saman enn.
1. august 1997
sungu vit fyri Krónprins Frederik uppi á í Klubbanum. Vit sungu tá kaffe bleiv serverað, og vit sungu My Evaline og sjálvandi »I østen stiger solen op« meðan sangarindan Gunhild Andreasen og klaverspælarin Bjarni Restorff framførdu »In the Winther«. Vit vóru bert 15 mans, ið sungu, og ein dama.
16. til 23. oktober 1997
16. til 23. oktober 1997 vóru vit á ferð í øllum trimum Baltisku londunum. Har var sera kalt, eftir okkara tykki, men vit yvirlivdu við at syngja nær um hvønn dag.
Myndir frá ferðini kunnu síggjast her:
View this photo set on Flickr
http://manskor.fo/index.php?option=com_content&view=article&id=48&Itemid=57&lang=en#sigProIdc734be80da
Vil tú síggja myndirnar á Flickr, so trýst her!
24. desember 1997
sungu vit til jólahald á Lágargarði.
Tiltøk í 1998
5. oktober 1998
5. oktober hildu vit ársaðalfund. Í nevndina komu Jørgin Pauli Johannessen, Christian Kruse, Jákup Reinert Hansen og Cristian Reinert Petersen bleiv afturvaldur sum eykalimur. Á nevndarfundi 17. oktober skipaði nevndi seg við Jørgin Paula Johannessen sum forðmann, Christian Kruse sum 2. forðmann, Jákup Reinert Hansen sum skrivara og Christian Reinert Petersen sum eykamann.
7. november 1998
7. november sungu einir 12 mans á torginum í SMS saman við Regin Jacobsen á harmoniku. Vit sungu sjómansvísir. Tiltakið var í grundini eitt B36 tiltak, sum Birgar Johannesen skipaði fyri.
9. desember 1998
9. desember høvdu vit konsert uppi í Norðurlandahúsinum saman við bólkinum »Ad libitum« og kórinum Glymur. Umleið 180 áhoyrarar vóru til konsertina.
12. desember 1998
12. desember høvdu vit veitslu saman við damunum í hølunum hjá Odd Fellow Loguni á Grønlandsvegni 58.
24. desember 1998
24. desember luttóku vit í jólaguðstænastuni á lágargarði, sum vanligt.
Tiltøk í 1999
10. januar 1999
10. januar 1999 var nýggjárskonsertin saman við Føroya Symfoniorkestur. Hildnar vóru tvær konsertir fyri fullum húsum.
18. januar 1999
18. januar 1999 var nevndarfundur. Á fundinum kom Christian við tí uppskoti at fara konsertferð kring Føroyar: Til Hest, til Húsar, til Suðuroy og til Miðvágs.
27. februar 1999
27. februar 1999 gjørdi vit bandupptøkur av »Argos« í Norðurlandahúsinum. Jóhannus á Rógvu tók upp.
11. apríl 1999
Sunnudagin 11. apríl 1999 høvdu vit so okkara fyrstu konsert í Miðvágs kirkju og eisini seinni um dagin í Vestmanna skúla. Uppmøting var góð vesturi í Miðvági, men knapt so góð í Vestmanna.
25. apríl 1999
Sunnudagin 25. apríl 1999 høvdu vit eina kirkjukonsert á Húsum. Vit fóru um morgunin yvirum Lorvíksfjørð til Klaksvíkar og síðani við báti til Kunoyar. á Húsum var nógv fólk komið saman at lurta. Av tí at tað tann dagin eisini var flaggdagur, so gekk leiðin til Mikladals fyri at luttaka í Flaggdagshaldinum, sum skótarnir skipaðu fyri.
25. apríl 1999
Sunnudagin 25. apríl 1999 seinni um dagin áðrenn vit fóru til Havnar aftur skipaðu vit fyri eini konsert í Ósaskúlanum, og nøkur fá fólk høvdu leita sær niðan í skúlan at lurta eftir okkum. Síðani gekk leiðin aftur til Havnar.
8. mai 1999
Leygardagin 8. mai 1999 fóru vit, sum liður í konsertferðini hjá okkum, til Hest har vit høvdu eina kirkjukonsert. Vit blivu væl móttikir av Hestfólki og vit hugnaðu okkum óført. Nógv fólk var komið fyri at lurta eftir okkum.
23. mai 1999
Hvítusunnudagin 23. mai 1999 fóru vit Skúvoy at hava eina kirkjukonsert. Vit høvdu leiga sluppina Norðlýsið at sigla okkum til Skúvoyar. Um morgunin tá vit fóru var veðrið av tí besta, men nakað av vindi var. Komnir til suður áraka Húsavík og Dal, spurdi Birgir Enni um vit ikki skuldi fara inn har at syngja í staðin, tí veðri var ikki av tí besta longur. Eg helt at tað kundi hann sagt dagin fyri, tá hann visti hvussu veðrið fóra at verða, so vit søgdu »nei« tí fólk í Skúvoy høvdu gjørt klárt at taka ímóti okkum. Eftir mikið stríð komu vit til Skúvoyar, - onkur var gjøgnumbloyttur av havaldunum, og onkur annar hevði næstan spý garnarnar úr sær - so skuldu vit uppá land. Tað var ikki bara at siga tað, tí sluppin kundi ikki leggja at tí tað breyt upp um báða molarnar, og suðið í sjóðnum tømdi bátahylin. Men á land skuldu vit í hvussu so er, so Mourits Mohr og onkur annar blivu maskinmeistarar á gummibátunum hjá Norðlýsinum, og teir riðu síðani á aldunum innum brimgarðarnar, har staðkend fólk løgdu lag á og tóku í móti okkum á kaiini. Men vit komu so í øllum góðum í land har vit sungu fyri bygdarfólkinum í kirkjuni, øll í oynni vóru møtt. Eftir tað blivu vit bjóðaði inn til kaffi, te, breyð, kakur og ymiskt annað. Makar og børn vóru við, so tey hava havt ein túr, tey neyvan gloyma!
24. juni 1999
Hósdagin 24. juni 1999, mitt um dagin, sungu nakrir okkara uppi í trý-aranum í SMS, orsøkin var tann at onnur fløgan hjá okkum »Vit eru føroyingar«, kom á marknaðin, og tað var trý-arin sum gav fløguna út.
?. ? 1999
?. ? 1999 sungu vit á eystaru bryggju til eitt tiltak, sum Kiwanis felagsskapurin skipaði fyri.
6. november 1999
sungu vit í samband við ein rundan føðingardag - eg haldi, at tað var Árni Nicolajsen, ið fylti hálvtrýss. Har var stúgvandi fult av fólki úti við Landavegin.
12. desember 1999
Sungu vit til konsert í Eiðis Kirkju. Solistur á hesi konsertini hjá manskórinum var Ólavur Jøkladal, sum sang solo í Landkjending av Grieg og »Hitt hvíta liðið« eisini eftir Grieg við orðunum hjá Janus Djurhuus. Einir 120 áhoyrarar vóru komnir at lurta. Janus Trúgvason sang solo í »Jeg vil mig Herren Love«.
18. desember 1999
sungu vit til konsert í Kommunuskúlaauluni saman við sangarinduni Berghild Poulsen og klaverspælaranum Árna Hansen. Kaffi og jólabollar blivu seldir. Eini 42 fólk høvdu leitað sær niðan í Kommunuskúlaauluna at lurta. Aftaná konsertina fóru vit niðan í Mimir at syngja nakrar sangir, har teir vóru blíðir og bjóðaðu okkum eina øl og ein ordiligan snaps, meðan vit býttu jólabollarnar, ið lupu av frá konsertini, út til niðurundirkomnar sálir.
24. desember 1999
sungu vit til jólahald á Lágargarði.
Tiltøk í 2000
1. januar 2000
sungu vit í Havnar Kirkju til 1000 ára haldið hjá føroysku fólkakirkjuni, sum Poul Jákup Thomsen skipaði fyri. Tiltakið byrjaði henda dagin og vardi árið út. Frelsunarherurin, Adventistarnir, ja snøgt sagt allir teir ymsu trúarbólkarnir í landinum gingu skrúðgongu inn í kór, har teirra umboð segði nøkur góð orð. Vit sungu sum ikki einaferð »Jeg vil mig Herren Love«, og Janus Trúgvason sang solo. Vit sungu eisini »Boðar tú..«. Sangirnir gingu væl, og SVF og ÚF tóku upp og sendu beinleiðis.
29. januar 2000
sungu vit til 1000 ára haldið hjá føroysku fólkakirkjuni, sum Poul Jákup Thomsen skipaði fyri. Hesuferð var tað Erling Poulsen, sum helt fyrilestur um »mangt er millum himmal og jørð«. Kórið sang nakrar sangir áðrenn og aftaná fyrilesturin. Einir 16 áhoyrarar váru og lurtaðu. Tiltakið var í Listaskálanum.
26. februar 2000
sungu vit í SMS har nakað væl av fólki var komið at lurta, serliga vóru tað ung sum lurtaðu.
?. mai 2000
?. mai 2000 sungu fyri teim brekaðu uppi í Norðurlandahúsinum. MBF hevði júst havt eina melodikapping, og júst henda dagin skuldu teir sum skipaðu fyri kappingini kunngera, hvør gjørdist vinnari av sangkappingini. Heri Kragesteen okkara trúgvi sangari ætlaði sær at vinna, - men!
14. apríl 2000
Fríggjadagin 14. apríl 2000 fóru vit til Suðuroy at feira 1000 ára haldið hjá føroysku fólkakirkjuni, sum Poul Jákup Thomsen skipaði fyri. 15. apríl sungu vit fyri teim gomlu á Tvøroyrar Ellisheimi, og síðan fóru vit til gamla skúlan á Tvøroyri, har Elsa Funding greiddi frá einum fyrilestri hjá Axel Tórgarð um Peter Dass. Vit vóru bert 23 sangarar, men tað gekk væl. Um kvøldið skipaðu vit fyri einari konsert í Vágs kirkju har 60 áhoyrarar vóru møttir. Á konsertini sang Peter H. Niclasen tveir sangir meðan Árni Hansen spældi upp á klaver. Høgni Højgaard sang ein sang burtur úr Glunterna meðan Bjarni Restorff spældi klaver, og forrestin sang Høgni eisini solo í »Jeg vil mig Herren Love«. Vit gistu á Hotel Øravík, og har var alt sum tað skuldi vera. Vit fóru heim aftur sunnudagin 16. apríl.
30. apríl 2000
sungu vit í Hesti til 1000 ára haldið hjá føroysku fólkakirkjuni, sum Poul Jákup Thomsen skipaði fyri. Veðrið henda dagin var av tí allar besta, og blíðskapurin var eisini av tí allar besta. Tann einasti, sum var í føroyskum klæðum var Torleif Samuelsen, sum forrestin eitur tað sama sum abbi mín. Abbi hansara Andrass Samuelsen og langabbi mín Frants Restorff vóru vinmenn.
10. mai 2000
sungu vit í Listaskálanum til ein fyrilestur hjá Ingu Dam um »Ta føroysku Kirkjuna« og loysing. Tað var í samband við 1000 ára haldið hjá tí føroysku kirkjuni, sum Poul Jákup Thomsen skipaði fyri. Eitt sindur av fólki var komið saman at lurta, og tað ljóðaði vist hampuligt.
10. mai 2000
sungu vit í høllini á NABB, har ein »grannastevna« var. Pauli Jacobsen skipaði fyri. Tiltakið var fyri harmonikuspælarar burtur av, men vit skuldu vera við saman við Óla Johannesen og Juul úr Leirvík, har vit sungu einar 5 sangir. 1) Skútur brátt stevna.. 2) Rosa på ball 3) Eg minnist úr gomlum søgum 4) ein annan av Evert Taube og 5) Klara stjärna. Fleiri hildu, at tað ljóðaði væl.
13. mai 2000
Skipaðu vit, tað er manskórið og damurnar hjá teimum, fyri einum dansikvøldi í Sjónleikarhúsinum í Havn. Vit høvdu fingið JuliannuBoys at spæla. Billettin kostaði 100,- kr., og keypast kundi piss-øl, breyð og sodavatn í langum banum. Tiltakið gav einar 10.000,- kr.
1. juni 2000
sungu vit nakrar sangir í samband við kórstevnuna. Um hetta mundið kom Karlakór Keflavík á vitjan og luttóku teir eisini á kórstevnuni, sum gestakór. Vit sungur somuleiðis íslendskar sangir saman við teimum.
2. juni 2000
sungu vit til konsert saman við Karlakór Keflavíkur í Kommunuskúlaauluni, teir sungu einar 17 sangir út í eitt við klaverfylgispæli, vit sungu einar tveir sjálvir, og einar tveir saman vit teimum. Teir deildu vimplar og flaggstengur út til høgru og vinstru, men ov seint varnaðust teir, at tann íslendski konsulin Poul Mohr var til staðar, so hann fekk bara ein vimpul tí eingin flaggstong var eftir. Um 150 fólk lurtaðu. Eftir konsertina bjóðaði Heðin Mortensen vegna Havnar Klubba øllum luttakarunum oman í Havnar Klubba til ein einkultan snaps (2cl.) og onga øl.
9. juni 2000
sungu vit umborð á einum svenskum skipi, einum framsýningarskipi, sum vísti fram gamlar norðurlendskar bátar og annað. Vit sungu nakrar sjómannssangir - teir, vit hava upp á lagur - og Stein Fossá og Kjartan Mohr spældu upp á guitar.
10. juni 2000
Drotningin vitjaði Føroyar um tað mundið í sambandi við 1000 ára haldið fyri kristindómin í Føroyum. Poul Jákup Thomsen skipaði fyri. Í tí sambandi skuldi ein ellla onnur Bíblia handast onkrastaðni í Havn. Fyrst skuldu vit syngja í Havnar kirkju, síðani í Listaskálanum fyri Drotningini, - men tað bleiv so sungið leygarmorgun kl. 11 fyri ymsum geistligum persónum í Listaskálanum, áðrenn tey fóru ein busstúr til Tjørnuvíkar. í Listaskálanum var danski kirkjumálaráðharrin og ein hópur av norðurlendskum prestum, biskuppum og viðheng. Í føroyskum klæðum sungu vit (fyri fyrstu ferð uttan mappu?), og tað gekk væl. Skráin var henda:
14. juni 2000
sungu vit í sjónleikarhúsinum til ein ella annan nátturða fyri biologum úr flest øllum europeiskum londum. Teir høvdu ráðstevnu í Havn. Vit vóru bert fáir mans , men tað gekk hampuliga væl. Skráin var henda:
18. juni 2000
høvdu vit konsert í Norðurlandahúsinum, áðrenn vit fóru til Eysturríki. Har var nærum fullsett í Norðurlandahúsinum, um 300 fólk, men tá avtornaði fingu vit bert avrokning fyri umleið 100 fólk - tað var eitt sindur snópisligt! Fólk lótu annars væl at konsertini, sum vardi einar tveir tímar og tíggju minuttir við pausu. Við á konsertini vóru millum annað Juul úr Lorvík og Óli úr Fuglafirði, sum báðir spældu harmoniku. Vit framførdu annars vetrarkæti fyri fyrstu ferð Skráin var henda:
24. juni 2000
høvdu vit, sum fyrireiking til túrin til Eysturríki, eina konsert í Kambsdali. Vit vóru, sum ikki einaferð, í føroyskum klæðum, meðan vit millum annað sungu vetrarkæti við paukum og øllum, sum hoyrir til. Skráin var henda:
1. juli 2000
sungu vit til eina stóra gallaveitslu upp í Badmintonhøllini. Tað var Tryggingarfelagið Føroyar, sum hevði trýss ára hald, og eisini var tað stjóraskifti. Vit sungu allir í føroyskum klæðum í einar tjúgu minuttir ella so, og eftir tað vóru fyriskipararnir blíðir og týðir. Skráin var henda:
9. juli 2000
vóru vit gestir hjá Søllinge Mandskor (blíð og týð og privat gisting), har vit høvdu eina heila konsert í Nr. Lyndelse Kirke. Konsertin var sera lang yvir ein tíma út í eitt, men tað var ein góður generalprøvi áðrenn vit skuldu av stað til Linz í Oberösterreich. Kirkjan var stúgvandi full av áhoyrarum. Finni eg skránna skal eg seta hana her!
12. juli 2000
sungu vit til kapping nr. Q14 (Q stendur fyri Qualification) í Ursulinenhof í Linz. Vit sungu »Vit eru Føroyingar« (Úlvur við Høgadalsá og Peter H. Niclasen sungu solo), »Jeg vil mig Herren Love« (Magnus Hansen sang solo), »Orðini« og »Landkjending« har Úlvur við Høgadalsá sang solo. Vit fingu Silber9 við 19,05 stigum av 30 møguligun stigum og soleiðis sungu vit okkum víðari í kappingini, - vit løgdu »immervech« 2/3 av øllum teim luttakandi kórunum í okkara bólki afturum.
12. juli 2000
sungu vit til konsert í einum gomlum Benadiktinarakleystri í bygdini Lambach (ikki júst tað sama, sum ein føroysk bygd). Vit høvdu konsertina saman við Männerchor »Harmonie« Erkner 1884 e.V. úr Týsklandi. Konsertin var lang, umframt at Mads A. Winther og vit, vístu teimum føroyskan dans og banda dans. Jákup Reinert Hansen var frásøgumaður, júst sum hann var bæði í Havn og Nr. Lyndelse. Finni eg skránna so skal eg seta hana inn her!
14. juli 2000
sungu vit til eina kapping í Eysturríki. Kappingin hevði nr. W14 og var í Ursulinenhof í Linz. Sangirnir, sum vit høvdu valt vóru hesir: Vit eru Føroyingar (Kvæði fremsta framtakskappa landsins) Peter H. Niclasen og Úlvur við Høgadalsá sungu solo. »Jeg vil mig Herren Love«, har Magnus Hansen sang solo. »Landkjending« av Edv. Grieg, har Úlvur við Høgadalsá sang solo og til síðst »Regin Smiður« har Heri Kragesteen sang solo. Vit fingu Silber við 65,88 stigum av 100 møguligun stigum, men hesaferð løgdu vit bert 1/3 av øllum kórunum afturum okkum!!
Myndirnar frá ferðini 7. til 17. juli til Eysturríkis kunnu síggjast her:
View this photo set on Flickr
http://manskor.fo/index.php?option=com_content&view=article&id=48&Itemid=57&lang=en#sigProId0d0f544d46
Vil tú síggja myndirnar á Flickr, so trýst her!
28. juli 2000
28. juli 2000 sungu vit Ólavsøkumorgun í Havnar kirkju til guðstænastuna. Allir menninir sum kundu, vóru við. Vit høvdu øvað allar felagssangirnar saman við Oddvør Johansen. Sjálvir sungu vit teir báðar góðu sangirnir hjá okkum »Jeg vil mig...« (Magnus Hansen) og »Boðar tú til...«. Teir gingu heilt væl í føroyskum klæðum. Har var rættiliga heitt í kirkjuni, so sveittin dreiv av okkum. úr kirkjuni fóru fleiri av monnunum niðan á tinghúsvøllin at syngja viðari í ólavsøkukórinum, sum Ólavur Hátun og Sunleif Rasmussen áttu. SVF og ÚF tóku upp, teir sendu eisini beinleiðis.
27. august 2000
sungu vit í Vesturkirkjuni á 25 ára haldi teirra. Allir menninir, sum kundu vera við vóru við. Vit sungu Heilig, Heilig, Heilig ella »Zum Sanctus« av Fr. Schubert og »Boðar tú til allar tjóðir« av J. Patursson og Johan Schop, síðstnevndi sangur gerst bert vakrari og vakrari. Vit vóru pent ílætnir. Aftaná tiltakið fingu vit kirkjukaffi uttan nakað í.
6. november 2000
Sungu vit í Kirkjubøar Kirkju. Løgtingsskrivstovan við Ernst Olsen hevði biðið okkum um at syngja fyri nøkrum gestum teir høvdu í samband við at Útnorðurráðið hevði fund í Havn. Teir lótu væl at. Vit vóru: Fyrsti tenor: Mouritz Mohr, Birgir Krossteig, Mikkjal Mikkelsen. Annar tenor: Høgni Højgaard, Viggo A. Hansen, Jørgin P. Johannessen, Áki Davidsen. Fysti bass: Johan R. Jacobsen, Ole Jensen, Suni Rasmussen, Kenneth Samuelsen. Annar bass: Heðin Johannesen, Christian Andreasen, Andrias Reinert, Úlvur við Høgadalsá Mads A. Winther og Bjarni Restorff. Vit sungu sangirnar Sangerhilsen, Jeg vil mig Herren love (Høgni Højgaard sang solo), Føroyar mítt land og Poor Man Lazarus har Andrias Reinert eigur soloina.
9. desember 2000
9. desember 2000 sungu vit í Norðurlandahúsinum, og høvið var at Christian Matras varð heiraður. Vit vóru bidnir at syngja og vit sungu eftir ynski frá Maud »Upp alt, ið Harrin hevur gjørt«, so hann bleiv gjørdur fyri manskór til høvið, umframt hann sungu vit »Orðini« hjá Róa Patursson og »Eg fann teg í kvæðum«. Tey strangu boðini um búnan vóru: svartar skógvar, hosur, og buksur, hvíta skjúrtu og firvald (butterfly)!
10. desember 2000
10. desember 2000 kl. 20:00 vóru vit við á einari jólakonsert í Vesturkirkjuni. Vit høvdu fingið somu strangu boð um búnar: svartar skógvar, hosur, og buksur, hvíta skjúrtu og firvald (butterfly). Við á konsertini var eitt dreingjakór úr Kommunuskúlanum, sum sang melodiin til sangin »Vit rætta várar hendur«, sum Hans Jørgensen hevði umyrkt eftir Rimestad, - sangurin klingaði sera væl. Umframt sungu vit »Eitt barn er føtt í Betlehem« saman við dreingakórinum, og eisini »Orðini«, »Stemning« og »Panis Angelicus«.
14. desember 2000
Hóskvøldið 14. desember 2000 kl. 19:30 sungu 12 mans til eitt jólahald, sum Landsbankin hevði í Listaskálanum. Av tí at vit ikki vóru so nógvir so sang ein kvaret Tell me why, meðan allir hinir sluppu at syngja við uppá »Sangerhilsen«, »Jeg har så græsselig ondt i min mave«, »Gleðilg jól« og kanska onkran annan.
16. desember 2000
Leygardagin 16. desember 2000 høvdu vit eina konsert í kommunuskúlaauluni. Vit vóru ikki einsamallir, tí vit høvdu konsertina saman við einum Gentukóri, Tórshavnar Kamarkóri og einum Dreingjakóri, og seinni um kvøldi høvdu vit jólaveitslu í Hornahúsinum? Kekka líka!
16. desember 2000
16. desember 2000 høvdu vit manskórsveitslu í Hornahúsinum, og sjálvandi við makað. Veitslunevndin hevur gjørt alt klárt til eitt megnar kvøld, og vit undirhildu okkum sjálvum, og tað riggaði sera væl.
24. desember 2000
24. desember var jólahald á Lágargarði, og sum vant vóru vit við. Vit møttust kl 12:45 í kapellinum á Lágargarði fyri at hita upp til Guðtænastuna kl 13:30, og aftaná sungu vit nakrar sangir.


text: USA plagar sum kunnugt at vera ein supermakt í svimjing, allastaðni har tey sleppa at luttaka. Men í farnu viku vunnu tey bara éitt gull á Youth Olympics 2010 í Singapore, í mun til at til dømis Kina vann 11, og endaðu við 4 gullheiðursmerkjum í alt í øllum ítróttargreinum á einum 13. plássi á listanum yvir heiðursmerki tilsamans, aftanfyri millum annað Kuba, Ungarn og Azerbaijan. Svimingin umber seg við, at summir svimjarar valdu heldur at luttaka á Pan Pacs, enn á Youth Olympics. Les her á telegraph.co.uk


text:
Orð: Kajfinn Hammer
Lag: Skjótt í skýggini Hann kemur
Viðmerking: Yrktur í 1989.
1. Mangan undrað tað meg hevur hvussu tað kann bera til
at so brennandi og órædd systkin kær
viku av tí Smala Vegi og í hjartað sluppu inn
tað, sum teimum áður stór ein andstygd var!
Niðurlag: Hetta rópar upp til skýggja!
Harrin slíkt man syrgin síggja,
biður teg frá hesum flýggja;
tá skal dagur tín sum sólin rísa upp!
2. Nú eg síggi mong, sum áður brendu fyri Kristi sak,
og um Kristi læru íðin hildu vakt,
men nú rætta blindum, vilstum brøðrum flógva bróðurhond,
Andans svørð við teirra føtur hava lagt!
3. Tú, sum einaferð vart frelstur og til Harran gav títt lív,
vildi fylgja Honum yvir lond og høv,
men tú vildi ikki ganga vegin, Jesus sjálvur gekk,
søktur vildi verða ei í dópsins grøv!
4. Tú, sum vitnaði um Harran og í Honum frøddi teg,
hevur tú sum Demas øllum sagt farvæl,
tí at tú fekst heimin kæran og við Judas fór tín veg?
Á, hvønn dapran enda sál tín fáa skal!
5. Vei, tær veri, tú, sum vandin mýggjabitan sílar frá,
men kamelin gloypir uttan fyrilit!
Vei, tær veri, sum so mangan fyri Bá’al her boygdi knø,
– reis teg og við Kora’s dyr ei longur sit!
6. Tú, sum føddur ert av nýggjum gjøgnum Anda, vatn og blóð,
sum Elias móti Bá’els profetum fer,
stígur upp mót fráfalsandum og á Karmel fastur stóð,
tú skalt vita, at Guðs Andi í tær er!
Niðurlag: Hetta rópar upp til skýggja!
Harrin slíkt man fegin síggja,
at tú Bá’el ei fall til knýggja,
tí skal dagur tín sum sólin rísa upp!


text:
Nógv hevur verið at frætt um blámusopp í seinastuni, og fatanin hjá nógvum er, at hetta er ein sera áleypandi vera. Sannleikin er, at blámusoppar eru alneyðugir – uttan hesar soppar hevði ikki verið livandi her á fold. Teirra uppgáva er at gera deytt tilfar aftur til mold, so at nýggjar verur kunnu fáa gagn […]
Carl Jóhan Jensen, ella Skjaldraveldið, var í desember 2010 á eini óhildnari framsýning. Framleiðsla: GramarHalt á at lesa …
Sólja Ingunardóttir Mortensen (1990-2005) lesur yrkingina “If”. Eitt vakurt minni um Sólju frá mammu hennara Ingun Olsen, filmsstjóra.Halt á at lesa …


text:
Prís
Sjómenn o.o. (uttan binding)*
185 kr. um mánaðin
Fólk undir 18 ár skulu vísa skrivliga váttan frá
foreldrum/verjum.
(Sama húski) - Alt er uttan binding!
Minnist til at koma við prógvi fyri at tit búgva í sama
húsarhaldi. Fyritøku avsláttur hoyrir ikki undir familjiavsláttur.
Um familjuavslátturin skal vera galdandi skulu allir limirnir vera
virknir.
Eyka prísur:
Berogebyr (fryse medlemsskabet): 99 kr.
Kostráðgeving: 399 kr.
Kostuppfylging: 199 kr.
Coaching: 399
kr.
persónlig venjing: 399 kr.
Fitness+ limaskap: 100 kr.
Fitness+ er eitt limahald, sum er ætlað tykkum, ið longu eru
limir í Vælveru Fitness. Nýggja haldið kostar 100 krónur meira um
mánaðin, men so fært tú 200 krónur hvønn mánað, sum tú kanst brúka
til at keypa vørur frá Nutramino og Bodylab.
Í stuttum: Við at gjalda 100 krónur meira um mánaðin, fært tú
200 krónur at keypa fyri.
* Gevið gætur. Vit skula gera vart við, at øll limahald
eru áhaldandi limahald. Tað merkir, at limahaldið heldur áfram
til limirnir sjálvir siga limahaldið upp. Øll limahald hava eina
uppsagnar tíð uppá 1 mánað aftaná bindingartíðarskeiðið er
liðugt.
Hava tit spurningar ella annað viðvíkjandi hesum, eru tit altíð
vælkomin at spyrja við kassan. Minnist til: Nú loysur tað seg
veruliga at koma við familjuni at venja.
Bemærk: Misbrug af medlemskort giver en bøde på 750 kr. samt
karantæne i min. 2 år.
*Minsti prísur: 3787 kr*